title: Georg Carl von Döbeln

text: Döbeln palveli 1780-luvulla Ranskan armeijassa ja osallistui sotaan esimerkiksi Itä-Intiassa. Vuosina 1788–1790 käydyssä kotimaahansa palannut Döbeln haavoittui päähän ja joutui käyttämään loppuelämänsä mustaa sidettä otsallaan. Suomeen hän muutti vuonna 1807, kun hänet oli nimitetty Uudenmaan rykmentin varakomentajaksi.


title: Georg Carl von Döbeln

text: Döbeln toimi Suomen sodassa 3. prikaatin komentajana ja saavutti voitot Kauhajoella ja Juuttaalla. Hän johti vuonna 1809 Ahvenanmaan puolustusta ja sai venäläiset luopumaan Tukholmaan tehtävästä hyökkäyksestä, mutta joutui itse kuitenkin pakenemaan Ruotsiin.


title: Georg Carl von Döbeln

text: Hän pelasti Uumajan sopimuksella komentamansa pohjoisarmeijan miehistön ja muonavarojen jäännökset sekä sai Jämtlandiin hyökänneet norjalaiset suostumaan Blekåsenin sopimukseen. Rauhanteon jälkeen Länsipohjan ja Ångermanlandin ylipäällikkönä hän piti 8. lokakuuta 1809 Uumajan torilla kuuluisan jäähyväispuheensa suomalaisille sotilaille. Döbeln osallistui vuonna 1813 sotaan Napoleonia vastaan. Hänet tuomittiin sodassa osoittamastaan omavaltaisuudesta ammuttavaksi, mutta tuomio lievennettiin lopulta vuoden vankeudeksi. Vuodesta 1816 alkaen Döbeln toimi sotaoikeuden puheenjohtajana.


title: Georg Carl von Döbeln

text: Döbelnin asema yhtenä Suomen sotaan osallistuneista harvoista taitavista sotapäälliköistä on tunnustettu Suomessa.1850-luvulla hänen haudalleen Tukholman Pyhän Johanneksen hautausmaalle pystytettiin marmoripatsas osin Suomesta kerätyillä varoilla.


title: Johan Adam Cronstedt

text: Kreivi Johan Adam Cronstedt (12. joulukuuta 1749 Tukholma, Ruotsi – 21. helmikuuta 1836 Tukholma, Ruotsi) oli ruotsalainen kenraaliluutnantti ja Itä-Götanmaan läänin maaherra, joka tunnetaan parhaiten palveluksestansa Suomen sodassa 1808–1809. Hän komensi sodassa Savon prikaatia everstinä, kunnostautuen Revonlahdella, Lapualla ja Alavudella, jossa haavoittui.


title: Johan Adam Cronstedt

text: Maaliskuussa 1809 Kalmalahden taistelussa hän pyrki välttämään taistelukosketusta venäläisten kanssa saamansa vetäytymiskäskyn mukaisesti.


title: Johan Adam Cronstedt

text: Cronstedt syntyi ruotsalaiseen aatelissukuun. Hänen vanhempansa olivat Ruotsin kamarikollegioiden presidentti Carl Johan Cronstedt ja Eva Margareta Lagerberg. Hän aloitti sotilasuran jo 14 vuoden iässä, tämä oli ajan tavan mukaista. Vuonna 1779 Cronstedt sai ylennyksen kuningattaren henkivartiorykmenttiin kapteeniksi. Rykmentti sijaitsi Viaporissa. Ensimmäisen kerran Cronstedt pääsi sotimaan vuosina 1788–1790. Sodan jälkeen hän nousi nopeasti armeijahierarkiassa ylöspäin, vuonna 1793 hänet ylennettiin everstiksi ja rykmenttinsä komentajaksi. Suomen sotaa edeltävänä vuotena Cronstedt sai siirron komentamaan Savon prikaatia Heinolan esikuntaan.


title: Johan Adam Cronstedt

text: Suomen sodan alkaessa Savon prikaati oli lähellä jäädä venäläisten piirittämäksi, koska armeijan liikekannallepano tapahtui liian hitaasti. Ennen sotaa Gustaf Mauritz Armfelt oli ehtinyt arvostelemaan Cronstedtin siirtoa. Hänen mukaansa Cronstedt oli epäpätevä Savon prikaatin, koska hän ei tuntenut Itä-Suomen maastoa. Armfelt arvosteli myös Cronstedtin päätöksentekokykyä. Prikaati aloitti nopean perääntymisen kohti Leppävirta ja sieltä Kuopioon. Cronstedtin joukot perääntyivät Tutškovin komentamaa 5. divisioonaa turhankin nopeasti. Suomen armeijan pääjoukko oli uhassa tulla piiritetyksi Savon kautta. Ouluun Savon prikaati pääsi maaliskuussa käytyään melko vähäisiä taisteluita venäläisten kanssa.


title: Johan Adam Cronstedt

text: Ensimmäisen tärkeän voiton Cronstedt sai Revonlahden taistelusta, jonka myötä hänet ylennettiin kenraalimajuriksi. Taistelu jäi myös hänen osaltaan ensimmäisen sotavuoden osalta viimeiseksi, missä hänellä oli varsinaista käskyvaltaa. Savon puolustamisesta huolehti vasta muodostettu 5. prikaati ja Cronstedtin joukot yhdistettiin pääarmeijaan. Alavuden taistelussa 17. elokuuta 1808 Cronstedt johti eturintamaa, mutta haavoittui taistelun tuoksinassa. Seuraavat kuukaudet hän vietti sairasvuoteella. Hän palasi sotimaan vasta vuoden 1809 maaliskuussa. Ruotsin kuninkaan Kustaa IV Aadolfin vallastasyöksemisen jälkeen uusi kuningas Kaarle XIII määräsi Cronstedtin komentamaan Länsipohjaan perääntyneitä joukkoja. Tässä hän ei menestynyt järin hyvin. Venäläisten kenraali Barclay de Tolly veti joukkonsa jäisen Merenkurkun yli Ruotsiin. Cronstedt sopi de Tollyn kanssa armeijansa perääntymisestä Uumajasta Härnösandiin. Tämän epäonnistumisen jälkeen hän matkusti Tukholmaan ja luovutti päällikkyytensä Georg Carl von Döbelnille.


title: Johan Adam Cronstedt

text: Sodan jälkeen vuonna 1810 Cronstedt nimitettiin Itä-Göötanmaan läänin maaherraksi, jonka virkaa hän hoiti vuoteen 1817 asti. Sen jälkeen hän vetäytyi pois julkisesta elämästä. Hän kuoli vuonna 1836.


title: Rokote

text: Rokote on biologinen valmiste, jota käyttäen potilaalle annetaan rokotus. Sen tavoite on tarjota toimivan immuniteetin tiettyä sairautta tai tautia vastaan aktiivisella immunisoinnilla. Rokote yleensä sisältää taudinaiheuttajan tai vaikuttavan aineen, joka muistuttaa sairautta tai taudin aiheuttaneen mikro-organismin ja se on usein valmistettu heikennetystä tai mikrobin kuolleista osista, sen toksiinista tai sen yhdestä pinnallisesta proteiineista. Rokotteita valmistavat lääketeollisuuden yritykset. Rokotteet myydään tyypillisesti eri maiden julkisille tahoille, jotka toteuttavat rokotusohjelmia.Rokotteiden sisältämät aineet voidaan jakaa vaikuttaviin aineisiin ja apuaineisiin.


title: Rokote

text: Jotta rokotetta voi käyttää, valtiot edellyttävät yleensä, että rokotteella on myyntilupa. Myyntiluvan myöntämiseksi rokotevalmistajan tulee esittää lääkevalvontaviranomaiselle tutkimustuloksia, joiden tarkoitus on osoittaa, että rokotteella on riittävä teho ja turvallisuus. Rokotteiden hyväksyntävaatimuksen noudattavat yleensä lääketutkimusten muotovaatimuksia.


title: Rokote

text: Rokotteilla tehdään myös myyntiluvan myöntämisen jälkeisiä tutkimuksia. Nämä ovat tarpeen esimerkiksi passiivisessa haittaseurannassa esille tulleiden haittaepäilyjen todentamiseksi ja haittojen edelleen pienentämiseksi.


title: Rokote

text: Myös rokotevalmistajat kantavat vastuunsa rokotusten turvallisuudesta ja tutkimuksesta. Tästä hyvänä esimerkkinä toimii esimerkiksi Terveyden ja hyvinvoinnin laitoksen GlaxoSmithKlineltä vuonna 2009 saama arviolta kuuden miljoonan euron rokotetutkimusrahoitus. Tutkimus koskee GlaxoSmithKlinen valmistamaa pneumokokkirokotetta ja yhteistutkimuksesta oli tehty esisopimus vuonna 2008.


title: Johan Reinhold von Törne

text: Johan Reinhold von Törne (1752–1810) oli ruotsalainen kapteeni, joka oli kotoisin Kirkkonummelta. Hän kunnostautui Porrassalmella sekä Suomen sodassa vuosina 1808–09. Hän toimi pataljoonan päällikkönä Lapuan, Alavuden sekä Oravaisten taisteluissa. Hän on yksi "Vänrikki Stoolin tarinoiden" sankareita.


title: Pertti Ukkola

text: Pertti Olavi Ukkola (s. 10. elokuuta 1950 Sodankylä) on suomalainen kilpauransa päättänyt kreikkalais-roomalaisen painitavan olympiavoittaja, maailman- ja euroopanmestari. Hänet valittiin Vuoden urheilijaksi vuonna 1977.


title: Pertti Ukkola

text: 14. lokakuuta 1977 alkaneissa Göteborgin MM-kisoissa Ukkola voitti 57 kg:n sarjassa 15. lokakuuta Neuvostoliiton Farhat Mustafinin 5–2. Seuraavana päivänä Ukkola varmisti mitalin voittamalla Romanian Ion Dulican. Ukkola voitti maailmanmestaruuden 17. lokakuuta 1977, kun hän voitti vielä Bulgarian Assen Milevin ja Jugoslavian Ivan Frgićin. Voiton myötä hän saavutti 15 kuukauden sisällä olympiavoiton sekä MM- ja EM-kultaa.


title: Pertti Ukkola

text: Ukkola on harrastanut runoutta lapsuudestaan saakka ja hänen runojaan on myös julkaistu. Kilpauransa jälkeen hän on toiminut muun muassa painivalmentajana.


title: Dance of Death

text: Dance of Death on brittiläisen metallimusiikkia esittävän Iron Maidenin kolmastoista studioalbumi. Albumin on tuottanut Kevin Shriley ja se julkaistiin kansainvälisesti 8. syyskuuta 2003.


title: Dance of Death

text: Albumilta julkaistiin kaksi singleä, "Wildest Dreams" ja "Rainmaker". "Wildest Dreams" nousi Britannian singlelistalla kuudenneksi ja "Rainmaker" sijalle 13. Albumi sisältää myös rumpali Nicko McBrainin ensimmäisen Iron Maiden-sävellyksen "New Frontier".


title: Dance of Death

text: "Dance of Death" nousi Suomen albumilistalla listaykköseksi viikon ajaksi ja myi kultaa kolmessa päivässä. Albumia seurannella Dance of Death World Tour -kiertueella yhtye nauhoitti konserttinsa Saksan Dortmundissa ja julkaisi sen 24. marraskuuta 2005 livealbumina ja -DVD:nä "Death on the Road".


title: Dance of Death

text: "Dance of Death" äänitettiin Sarm Studiosilla Lontoossa. Sen tuotti ja miksasi edellisen levyn "Brave New Worldin" tapaan Kevin Shirley. Albumi sisälsi yksitoista kappaletta, jotka äänitettiin marraskuun ja joulukuun välisenä aikana 2002. Kuvaajana toimi Simon Fowler.


title: Dance of Death

text:
Solisti Bruce Dickinson kuvaili albumin äänittämistä:
Hän kertoi Rolling Stone -lehdelle 9. syyskuuta 2003, että "Dance of Death" on ”vähän hienostuneempi kuin klassiset Iron Maiden -albumit "Killers", "Piece of Mind" ja "The Number of the Beast", minun mielestä”.


title: Dance of Death

text: "Dance of Deathin" virallinen julkaisu oli 8. syyskuuta 2003. Japanissa albumi kuitenkin julkaistiin poikkeuksellisesti kuusi päivää ennen muuta maailmaa, 2. syyskuuta. Virallinen albuminjulkaisukonsertti järjestettiin 3. syyskuuta Lontoon Bridges Wharf Studiosilla. Kuvia konsertista löytyi Star Filen kotisivuilta. Albumista julkaistiin vaihtoehtoinen versio ladattavaksi. Bruce Dickinson muutti Japanin-kiertueella kappaleen ”Dance of Death” sanoitusta, jossa hän viittasi yhtyeen rumpaliin Nicko McBrainiin. Kyseisestä versiosta on olemassa levytys.


title: Dance of Death

text:
Bruce Dickinson kertoi myös Chart Attackin haastattelussa seuraavaa:
Albumi on tunnelmaltaan synkempi kuin edeltäjänsä "Brave New World" ja esittelee Iron Maidenin progressiivisia vaikutteita. Albumin avausraita on Adrian Smithin säveltämä ”Wildest Dreams”, jota on kuvailtu ”duurivoittoisaksi ripeäksi Maiden-ralliksi”. ”Rainmaker” on Dave Murrayn, Steve Harrisin ja Bruce Dickinsonin säveltämä. Idean kappaleeseen keksi Dickinson, joka sanoi kappaleen alkuriffin saaneen hänet ajattelemaan sadepisaroita. Harrisin tekemä ”No More Lies” käsittelee uskontoa. Kappaletta on verrattu "Brave New Wordilla" olleeseen ”Blood Brothers” -kappaleeseen. Janick Gersin, Harrisin ja Dickinsonin tekemää ”Montséguria” inspiroi Bruce Dickinsonin lomailupaikka Montségurissa.


title: Dance of Death

text: Gers ja Harris sävelsivät albumin nimikkokappaleen ”Dance of Deathin”. Kappale alkaa rauhallisesti, mutta kiihtyy loppua kohden. Gersin, Harrisin ja Dickinsonin ”Gates of Tomorrow’n” on sanottu muistuttavan "The X Factor" -albumin kappaletta ”Judgement of Heaven”. Nicko McBrainin, Smithin ja Dickinsonin tekemä ”New Frontier” on McBrainin ensimmäinen sävellystyö. ”Paschendale” on sanoitukseltaan synkkäsävyinen kappale, joka kertoo ensimmäisessä maailmansodassa käydystä Passchendaelen taistelusta tavallisen sotilaan näkökulmasta. Smithin, Harrisin ja Dickinsonin tekemän kappaleen ”Face in the Sand” on sanottu olevan ”kuin taivaanrantaan nouseva ukkosmyrsky”. Murrayn ja Harrisin ”Age of Innocence” sisältää ”popmaisen harmoniaa hyödyntävän kertosäkeen”. Smithin, Harrisin ja Dickinsonin ”Journeyman” on Iron Maidenin ensimmäinen kokonaan akustinen kappale.


title: Dance of Death

text: Albumin kansikuvan suunnitteli David Patchett, joka oli aikaisemmin suunnitellut Cathedralin levyjen kansia. Häntä ei kuitenkaan mainittu levyn kiitoksissa, koska hän ei ollut tyytyväinen lopputulokseen. Albumin kannessa esiintyi yhtyeen maskotti Eddie the Head viikatemiehenä. Kun albumin kansi vuosi internetiin, moni Iron Maiden -fani luuli sen olevan pila.


title: Dance of Death

text: "Dance of Death" teki Iron Maidenista yhden vuoden 2003 myydyimmistä artisteista. "Dance of Deathin" ja tuottoisan maailmankiertueensa ansiosta yhtye ansaitsi 17,9 miljoonaa puntaa (34 miljoonaa dollaria) ja siitä tuli "Heat"-lehden mukaan vuoden 2003 yhdeksänneksi menestynein yhtye. Albumi menestyi myös hyvin listoilla. "Dance of Death" sijoittui ensimmäiseksi Ruotsissa, Italiassa ja Suomessa. Toiseksi albumi sijoittui Saksassa, Sveitsissä ja Britanniassa sekä kolmanneksi Itävallassa, Norjassa ja Ranskassa. Albumi myi Suomessa kultaa oltuaan kaupoissa vain kolme päivää.


title: Dance of Death

text: "Dance of Death" myi 40 308 kappaletta ensimmäisellä viikollaan Yhdysvalloissa ja pääsi "Billboard" 200 -listalla sijalle 18.


title: Dance of Death

text: "Dance of Death" sai yleisesti hyvää kritiikkiä. Nyt-liitteen kriitikko Tero Valkonen kirjoitti, että ”vanheneva kuusikko soittaa hieman hitaammin, mutta solisti Bruce Dickinson tavoittaa korkeat äänet yhä vaivatta”. Soundi-lehden Asko Alanen antoi levylle neljä tähteä viidestä: ”Kaikki on varmaotteisen jäntevästi rakennettua ja tiivistettyä: säkeistöjen selkeät muotit, soolojen kirkkaat kuviot ja koko paletin yhtenäisenä pysyvä sointiväritys. [Bruce] Dickinsonin ääni ei ole kirkkaimmillaan, mutta kaiken se kestää ja kaiken se kajauttaa kohdalleen. Kun yhtye lisäksi oivaltaa paisutusten ja huipennusten dramatiikan, seisoo jokainen teos ryhdikkäästi linjassa viimeisenä soivan Journeymanin tyyneen tunnelmointiin ja rentouttaviin jousisovituksiin saakka”.


title: Dance of Death

text: Korroosio-verkkolehden Aki Nuopponen sanoi, että "Dance of Deathin" kokonaisuudessa jäävät muutamien mitäänsanomattomien hetkien lisäksi häiritsemään ainoastaan juuri soundiratkaisut, jotka toki valjastavat monet kappaleet juuri tarvittuun muotoon, mutta äänimaailmasta kaipaisi silti monin paikoin tunnistettavampaa Iron Maidenille ominaista soundia. Sen sijaan kaikki itse sävellyksiin liittyvä yltää pitkästä aikaa tasolle, jolle Iron Maidenin toivoi hartaissa haaveissaan vielä joskus palaavan.” [...] Desibeli.netin kriitikko Miika Jalonen sanoi, että ”"Dance of Deathin" ainoa puute on oikeastaan vanhojen kunnon tuplakitaramelodioiden säästeliäs käyttö, miltei pihistely”. [...] Noise.fi-sivun Alex Machine kirjoitti, että albumin sävellys on vahvempaa ja tasaisempaa kuin edeltäjänsä "Brave New Worldin". Hän sanoi myös kolmen kitaran sopineen levylle ja Harrisin löytäneen vanhaa väriä bassokulkuihinsa. Hänen mukaansa myös Dickinson laulaa kenties monipuolisimmin kuin koskaan.


title: Dance of Death

text: BBC:n Chris Jones kehui albumia ja sanoi että "Dance of Death" ei jätä yhtään asiakasta tyytymättömäksi.


title: Dance of Death

text: Vuonna 2004 yhtye voitti Metal Hammer -lehden Metal Hammer Awards -gaalassa parhaan brittiyhtyeen palkinnon "Dance of Deathin" suosion vuoksi.


title: Jakov Kulnev

text: Jakov Petrovitš Kulnev (, 5. elokuuta 1763 Ludza nykyisen Latvian alueella – 1. elokuuta 1812) oli venäläinen kenraali. Hän oli mukana Suomen sodassa vuosina 1808–1809. Suomen sodan aikana Kulnev keräsi mainetta aloitekykyisenä ja rohkeana etujoukon johtajana. Hän on ainoa venäläinen, jolle on omistettu oma nimikkoruno J. L. Runebergin "Vänrikki Stoolin tarinoissa".


title: Jakov Kulnev

text: Jakov Kulnevin isä oli vähävarainen aatelinen, joka sotapalveluksesta erottuaan toimi Ludzan kaupunginpäällikkönä. Hänen äitinsä oli katolinen saksalainen. Kulnev opiskeli veljensä Ivanin kanssa maavoimien sotakoulussa ja valmistui vuonna 1785 luutnantiksi. Hän osallistui Turkin ja Puolan vastaisiin sotatoimiin. Vuonna 1807 everstiluutnantiksi kohonneen Kulnevin johtajama Grodnon rykmentti osallistui venäläisten ja Napoleonin armeijan välisiin taisteluihin Itä-Preussissa. Jo tuolloin Kulnev tuli tunnetuksi rohkeana, päättäväisenä ja toimeliaana upseerina.


title: Jakov Kulnev

text: Kulnev oli Suomen sodan alussa everstiluutnantti, husaarirykmentin komentaja ja suhteellisen tuntematon sotapäällikkö. Hän johti huhtikuussa 1808 venäläisten kärkijoukkoa, joka ahdisteli perääntyvää Ruotsin armeijaa. Kulnev komensi joukkoja Yppärin (16. huhtikuuta) ja Siikajoen (18. huhtikuuta) taisteluissa. Taistelut olivat Ruotsin armeijan pääjoukon ensimmäiset sodassa. Syyskuun 1808 alussa Kulnev komensi venäläisiä joukkoja Ruonan ja Salmen taistelussa. Hän komensi Oravaisten taistelussa 14. syyskuuta Venäjän armeijan yhtä kolmannesta, ja johti venäläisten toimia taistelun alkuvaiheessa. Kulnev komensi venäläisiä Yppärin ja Viirteen taisteluissa marraskuussa 1808. Kulnev komensi myös osastoa, joka hyökkäsi venäläisten valtaamalta Ahvenanmaalta maaliskuussa 1809 Ruotsiin Grisslehamniin.


title: Jakov Kulnev

text: Kulnev on yksi Suomen sodan synnyttämistä legendoista. Hän eteni lähes aina venäläisten armeijan edellä komentaen kärkijoukkoa ja oli valpas tiedustelija.


title: Jakov Kulnev

text: Vuonna 1810 Kulnev osallistui turkkilaisten kanssa Šumenin ja Batinin luona käytyihin taisteluihin. Venäjän isänmaallisen sodan alkuvaiheessa hänen joukkonsa suojasivat Pietarin suuntaa ja saavuttivat menestystä Kljastitsyn taistelussa 31. elokuuta 1812. Taistelua seuranneena päivänä Kulnevin etujoukot törmäsivät Nicolas Charles Oudinotin pääjoukkoihin ja joutuivat vetäytymään Drissajoen taakse. Vetäytymisen aikana vihollisen tykinkuula repi irti Kulnevin molemmat jalat ja hän kuoli välittömästi lähellä Kljastitsyn kylää. Kljastitsyn kylä sijaitsee nykyisen Valko-Venäjän Vitebskin alueen Rossonyn piirissä.


title: Jakov Kulnev

text: Kulnev haudattiin aluksi Sivošinon kylän lähelle. Vuonna 1831 hänen jäännöksensä siirrettiin Rēzeknen kihlakunnassa sijainneeseen Ilsenbergin kartanoon.


title: Jakov Kulnev

text: Suomen sodan aikana Kulnev keräsi mainetta aloitekykyisenä ja rohkeana etujoukon johtajana. Kulnev on ainoa venäläinen, jolle on omistettu oma nimikkoruno J. L. Runebergin "Vänrikki Stoolin tarinoissa". Runeberg ei nostanut Kulnevia esiin yksin. Sodan jälkeen Kulnev oli laajasti tunnettu omaperäisenä sotilaana. Hän oli myös tietynlainen sympaattisen venäläisyyden henkilöitymä. Runebergin Kulnev-käsitykseen vaikutti selvästi Gustaf Adolf Montgomeryn kirjoittaman Suomen sodan historiikin kuvaukset Kulnevista. Montgomery kuvailee Kulnevia hyvin ihailevasti ja samoin tekee myös Runeberg. Kulnevin poikkeukselliseen asemaan Vänrikki Stoolin tarinoissa on Montgomeryn lisäksi muitakin syitä. Runebergin arvostuksesta kertoo myös se, että Kulnev-runon alku on kirjoitettu jo vuonna 1846. Runeberg tosin kertoo virheellisesti Kulnevin olleen kasakka.


title: Jakov Kulnev

text: Faddei Bulgarin, joka osallistui venäläisten puolella Suomen sotaan, kertoo Kulnevista seuraavaan tapaan teoksessaan Sotilaan sydän:


title: Jakov Kulnev

text: ""Päässä hänellä oli melkein aina ja varsinkin taistelussa punainen villamyssy, jollaista suomalaiset talonpojat käyttävät. Hän ei pitänyt lippalakkia, ja vai harvoin hänellä oli husaarinlakki... ...Sotilaat jumaloivat Kulnevia, vaikka hän rankaisikin julmasti sotilaskuria rikkoneita. Hän eli yhdessä sotilaiden kanssa, söi samaa ruokaa kuin hekin ja jakoi heidän kanssa kaikki vaivat ja vaarat. Yön aikana hän nousi muutaman kerran hevosen selkään, kiersi kaikki vartiopaikat ja meni aina lähelle vihollisen vartiomiehiä. Joka oli varomaton, sai maksaa kalliisti: usein Kulnev itse sieppasi hänet heti kiinni. Koko Ruotsin armeija tunsi Kulnevin; hän se ensimmäisenä antoi tiedon sotatoimien alkamisesta, ja hänen ilmaantumisensa ruotsalaisten etuvartioasemiin oli merkki taistelun alkamisesta.""


title: Jakov Kulnev

text: Kulnev valloitti myös siviiliväestön ja vastustajiensa sydämet välittömyydellään. Esimerkiksi Bulgarin kertoo, kuinka ruotsalainen kapteeni Fuchs ystävystyi Kulnevin kanssa.


title: Gustaf Adolf Montgomery

text: Gustaf Adolf Montgomery (24. toukokuuta 1791 Kemi – 26. toukokuuta 1861 Tukholma) oli suomalainen eversti, joka osallistui vuosien 1808–1809 Suomen sotaan ja siirtyi sen jälkeen Ruotsiin, jossa saavutti mainetta sotahistorioitsijana. Hän jäi pois armeijasta 1821 ja ryhtyi poliittiseksi kirjoittajaksi. Ruotsin säätyvaltiopäivien aatelissäädyssä hän kannatti liberaaleja uudistuksia. Montgomeryn pääteos oli 1842 ilmestynyt kaksiosainen Suomen sotaa käsitellyt tutkimus "Historia öfver kriget emellan Sverige och Ryssland 1808 och 1809". Siinä hän esitti sittemmin Suomessa suosituksi tulleen ja muun muassa J. L. Runebergin "Vänrikki Stoolin tarinoihin" välittyneen käsityksen, jonka mukaan suomalaiset olivat taistelleet moitteettomasti ja Ruotsin häviön syy oli ylimmässä sodanjohdossa. Tämän vuoksi hän oli Suomessa hyvin arvostettu. Montgomery oli myös 1841–1842 Jämtlandin läänin ja 1842–1856 Västerbottenin läänin maaherra. Hän kuului Montgomery-aatelissukuun ja oli Suomen prokuraattori Robert Montgomeryn setä.


title: Mätäjoki

text: Mätäjoki, Vantaan puolella Mätäoja () on kaupunkipuro, joka sijaitsee Helsingin ja Vantaan kaupunkien alueella ja laskee Isoon Huopalahteen. Sen valuma-alue on 24,4 km², ja sen alueella asuu noin 72 000 ihmistä. Geologiselta historialtaan se on Vantaanjoen entinen uoma.


title: Mätäjoki

text: Mätäjoki on entinen Vantaanjoen lasku-uoma ja se saa alkunsa Kaivokselan alueella soistuneesta jokiuomasta. Suuren valuma-alueen vuoksi Mätäjoki reagoi herkästi sateisiin, ja rankkasateet saavat sen helposti tulvimaan yli äyräidensä. Mätäjoen suurimpia sivuojia ovat Pajamäenoja, Lassilanoja, Konalanoja, Malminkartanonoja ja Hakuninmaanoja.


title: Mätäjoki

text: Vantaanjoki virtasi ennen mereen nykyistä Mätäjoen uomaa pitkin. Maankohoaminen ja kallionselänteen paljastuminen hiekkamaan alta sai aikaan sen, että joki alkoi kiertää selänteen sen itäpuolelta. Lopulta Vantaanjoki yhtyi Keravanjokeen Helsingin pitäjän kirkonkylän kohdalla.


title: Mätäjoki

text: Haaga–Vantaa-aluerakentamishankkeiden yhteydessä Mätäjoen laakson yli rakennettiin Piijoen ratasilta silloiselle Martinlaakson radalle. Mätäjoen nimi ei sopinut moderniin kaupunkiympäristöön, minkä vuoksi päätettiin käyttää joesta nimeä "Piijoki". Vakiintuneen nimen vaihtaminen ei kuitenkaan onnistunut, ja Mätäjoki jäi edelleen joen nimeksi. Piijoen ratasillan kokonaispituus on 552,8 metriä. Siltaan päädyttiin, koska kulkua Mätäjoen laaksoalueen läpi ei haluttu rajoittaa penkereellä.


title: Mätäjoki

text: Myös Helsinki–Turku-rata ylittää Mätäjoen Pitäjänmäellä.


title: Mätäjoki

text: Mätäjokea on kunnostettu Kannelmäen kohdalla, ja sen varrella on pidetty muun muassa ympäristötaidenäyttelyitä ja "Mätäjoki-festareita". Muilta osin Mätäjoki on pensaikkoinen, minkä ansiosta sen varrella elää muun muassa paljon satakieliä. Myös vesilintuja, muun muassa tukkasotkia, telkkiä ja haapanoita, on runsaasti. Mätäjoessa asuu myös paljon vesimyyriä. Mätäjoen puustoa luonnehtivat suoraan vedestä nousevat tervalepät ja pajut. Rannoilla kasvaa tuomea ja kuusta. Kosteilla tulvatasangoilla kasvaa joissain paikoissa myös luonnonvaraisia saarnia.


title: Mätäjoki

text: Mätäjoki ja sen varsi muodostavat kaupungin keskelle ekokäytävän eläimille ja kasveille. Paikalliset asukkaat arvostavat varsinkin purovarren linnustoa.


title: Mätäjoki

text: Mätäjoen nimi esiintyy 1690 Skallbuus åå, Såungs beck, 1699 Swartbeck minne, 1737 Lerbäcken, Swart bäkz Råå (rajamerkki), 1837 Ruttin ån, 1933 Mätäjoki, Rutiån, 1950 Kaarelan joki, Kaarelanjoki eli Mätäjoki, Rutinån, 1961 Mätäjoki, 1970 Mätäoja, 1970-luvulla Myyrinoja, 1963 sanottu ruti oon, rutioon, Kaarelassa myös oon, Malminkartanossa vassbekk, Pitäjänmäellä kutsuttu myös Rutijoeksi, 1965 Ruutinjoki, Rutiån, 1965 alkaen Mätäoja, Rutiån. Helsingin puolella Mätäjoki, Rutiån. - Uudellamaalla on muitakin Mätä-nimiä, jotka liittyvät kuivuneisiin, kuroutuneisiin tai soistuneisiin vesialueisiin. Jokea pienemmät vesiuomat ovat mm. Uudenmaan ja Hämeen paikannimistössä ojia, Itä-Suomessa puroja. (Timo Kallaluoto 2012)


title: Mätäjoki

text: Ruotsinkielinen nimi ”Ruttin ån” esiintyy siis kartassa 1837 ja suomenkielinen nimi ”Mätäjoki” otettiin käyttöön 1900-luvun alussa. Joissakin vanhoissa kartoissa esiintyy myös nimiä ”Mätäsjoki” ja ”Mätäoja”.


title: Mätäjoki

text: Mätäjokea ei pidä sekoittaa Pikku Huopalahteen laskevaan Haaganpuroon, jonka nimi vuoteen 2011 saakka oli Mätäpuro.


title: Ron Weasley

text: Ronald "Ron" Bilius Weasley (s. 1. maaliskuuta 1980) on kuvitteellinen henkilö kirjailija J. K. Rowlingin Harry Potter -kirjasarjassa. Ron esiintyy ensimmäisen kerran kirjasarjan ensimmäisessä osassa "Harry Potter ja viisasten kivi" päähenkilö Harry Potterin parhaana ystävänä ja on yksi kirjojen tärkeimmistä henkilöhahmoista. Ron on pitkä ja hontelo, ja hänellä on Weasleyn perheelle tyypilliset kirkkaanpunaiset hiukset. Hänellä on siniset silmät, suuret kädet ja jalat, pitkä nenä ja paljon pisamia. Kuten Harry ja tämän toinen ystävä Hermione Granger, Ronkin kuuluu Rohkelikko-tupaan. Hän jää usein kuuluisan Harryn maineen varjoon, mikä aiheuttaa toisinaan kitkaa ystävysten välille. Elokuvissa Ronia esittää Rupert Grint.


title: Ron Weasley

text: Ron on kirjoissa usein koominen hahmo, joka keventää ilmapiiriä vakavissa tilanteissa. Hän on sarkastinen, intohimoinen, äkkipikainen ja huono kätkemään tunteensa. Hän on fiksu mutta ei kuitenkaan koskaan akateemisesti suuntautunut – koulutyönsä hän jättää usein suosiolla Hermionen tarkastettavaksi. Muutamaa poikkeusta lukuun ottamatta Ron on aina uskollinen ystävä Harrylle ja Hermionelle ja vetää monesti sarkastisilla kommenteillaan näiden jalat takaisin maan pinnalle heidän innostuessaan liikaa jostakin asiasta. Ronin herkkä kohta on hänen alemmuudentunteensa. Kasvettuaan isoveljiensä varjossa hän kaipaa huomiota ja tunnustusta joskus liiallisuuksiinkin asti, eikä asiaa paranna se, että hänen paras ystävänsä on kuuluisuus. Kuten muutkin perheenjäsenensä, Ron nauttii kinastelemisesta, ja varsinkin Hermionen kanssa keskinäinen naljailu on olennainen osa heidän välistään kommunikointia. Teoksessa "Harry Potter ja salaisuuksien kammio" vinoilu Hermionelle turhamaisen komeasta mutta täydelliseksi perikelmiksi osoittautuneesta opettaja Gilderoy Lockhartista kohoaa jopa Ronin mielipuuhaksi – luultavasti siksi, ettei hän uskalla vinoilla samasta asiasta äidilleen, joka on vielä ihastuneempi Lockhartiin kuin Hermione.


title: Ron Weasley

text: Ron perii aluksi Charlie-veljensä vanhan taikasauvan, ja sen rikkouduttua toisen kouluvuoden alussa Harryn ja Ronin tehdessä lentävällä autolla pakkolaskun Tällipajuun sauva pysyy kasassa vain teippauksen ansiosta eikä sillä saa aikaiseksi hienoja taikoja. Sauvan vaurioituminen kuitenkin pelastaa pojat kieron opettajan Gilderoy Lockhartin juonitteluilta Salaisuuksien kammion käytävässä.


title: Ron Weasley

text: Vanhan sauvan lopulta räjähdettyä Ron saa oman, yksisarvisen häntäjouhen sisältävän sauvan.


title: Ron Weasley

text: Elokuvissa Ron on kuvattu kolmikosta kenties vähiten fiksuksi, mutta kirjoissa hän on suurin piirtein yhtä älykäs kuin Harrykin. Hän on keskinkertainen oppilas koulussa eikä hänellä ole erityisiä taikakykyjä, mutta toisaalta hän oppii kirjojen kuluessa uusia taitoja kehittyen lopulta eteväksi taikuudenkäyttäjäksi etenkin taistelutilanteissa.


title: Ron Weasley

text: Ronilla on myös taktista pelisilmää, minkä todistaa hänen kyvykkyytensä šakinpeluussa – šakissa hän voittaa jopa Hermionen. Tämä on erityisen tärkeää ensimmäisessä kirjassa, jossa kolmikko joutuu raivaamaan tiensä läpi jättimäisen velhošakkilaudan, ja Ronin pelitaito osoittautuu korvaamattomaksi.


title: Ron Weasley

text: Hänet kuvataan usein kolmikosta käytännönläheisimmäksi, ja lisäksi Ron tuntee tietyt asiat taikamaailmassa paremmin kuin Harry ja Hermione, koska hän on kasvanut täysverisessä taikaperheessä.


title: Ron Weasley

text: Ron valitaan viidennessä kirjassa Rohkelikon huispausjoukkueen pitäjäksi eli maalivahdiksi. Hänen torjuntataitonsa vaihtelee rajusti, kunnes lopulta kun Harrysta tulee kuudennessa kirjassa joukkueen kapteeni, hän on kaatavinaan Felix Felicis -onnenjuomaa Ronin aamumehuun juuri ennen peliä. Hermione raivostuu moisesta mutta pojat vähät välittävät – ja Ronin peli on kautta aikojen paras. Voiton jälkeen selviää että onnenjuomapullo on edelleen sinetöity, Harry oli vain käyttävinään sitä Ronin nähden, jolloin hermoillut pitäjä saikin niin lujan itseluottamuksen kuin ikinä mahdollista: nyt hän ei voisi hävitä – eikä hävinnyt. Hermione mököttää asiasta pitkään: hän ei yleensäkään pidä koko pelistä ja hänestä temppu oli alhainen.


title: Ron Weasley

text: Eräs Ronin vähiten huomattu mutta lopputaisteluissa jopa olennaiseksi osoittautuva taito on imitaatiokyky: Ron pystyy matkimaan muiden ääniä jopa täydellisesti. Näin esimerkiksi silloin, kun he Malfoyn kellarissa taistelivat Matohäntää vastaan: samalla kun Ron tukki kädellään Matohännän suun hän matki taitavasti tämän ääntä pitääkseen muut kuolonsyöjät poissa. Vielä täydellisemmin hän onnistui silloin kun hän ja Hermione tunkeutuivat Salaisuuksien kammioon hakemaan basiliskin hampaita hirnyrkkien tuhoamista varten: kammion ovet aukesivat vain kärmeskielisellä käskyllä, mutta Ron oli kuullut Harryn antavan sellaisen kolmekin kertaa, viimeksi medaljonkia tuhottaessa, ja onnistui imitoimaan käskyn täydellisesti: ovet aukesivat ja luudanvarren avulla käynti kammiossa onnistui.


title: Ron Weasley

text: Ron kuuluu yhdeksänhenkiseen Weasleyn puhdasveriseen velhoperheeseen. Hänen isänsä on Arthur ja äitinsä Molly Weasley. Hänellä on viisi isoveljeä: Bill, Charlie, Percy, Fred ja George sekä pikkusisko Ginny. Ron on perheen toiseksi nuorin lapsi ja nuorin perheen pojista. Weasleyt asuvat Etelä-Englannin Devonissa Saukkonummen kylän lähettyvillä vanhassa, hiukan erikoisen ja ränsistyneen näköisessä Kotikolo-nimisessä talossa. Koska Arthur Weasley on huonopalkkainen taikaministeriön virkamies ja Molly Weasley kotiäiti, perhe on hyvin köyhä. Tämä aiheuttaa usein mielipahaa Ronille, jolle köyhyys on nolo asia. Muun muassa Draco Malfoyn perheen rikkaus ja tämän solvaukset Weasleyn perhettä kohtaan suututtavat Ronin herkästi. Toisaalta Weasleyn perheen perhe-elämä on yleisesti ottaen onnellista. Ron tosin haaveilee enemmästä huomiosta jäätyään usein vanhempien veljiensä varjoon, ja tämä huomionkaipuu ajaa hänet muutamaan otteeseen ristiriitoihin varsinkin Harryn kanssa.


title: Ron Weasley

text: Ron on kaukaista sukua Mustien suvulle, joskin nämä ovat määrätietoisesti sulkeneet Weasleyt keskuudestaan näiden "verenpetturuuden" takia. Mustien enemmistö ei halua olla missään tekemisissä jästien, jästisyntyisten tai näiden suojelijoiden kanssa, kun taas Weasleyt ovat aina olleet hyväntahtoisia jästejä kohtaan. Muita kaukaisia sukulaisia ovat muun muassa Nymfadora Tonks, Draco ja Narcissa Malfoy sekä Bellatrix Lestrange.


title: Ron Weasley

text: J. K. Rowling on paljastanut haastattelussa, että Ron työskentelee aikuisikään ehdittyään aurorina. Hän myös auttaa George-veljeään Weasleyn WelhoWitsit -yrityksessä, josta tulee suuri menestys.


title: Ron Weasley

text: Ronin ja Hermionen välinen suhde on monimutkainen. He käyvät usein toistensa hermoille, vaikka ovatkin hyvät ystävät, ja heillä on sarjan aikana pariin otteeseen pitkäaikaisiakin epäsopuisia hetkiä. Itse asiassa Ron on kuitenkin ihastunut Hermioneen. Vinkkejä Ronin ja Hermionen välisestä kemiasta voi löytää jo toisesta kirjasta, kenties aiemminkin. Kun Hermione on kangistettu eikä Ron haluaisi seurata Harryn mukana hämähäkkejä Kiellettyyn metsään, hän katsoo Hermionen tyhjää penkkiä ja saa näkymästä tahdonvoimaa. Teoksessa "Harry Potter ja Azkabanin vanki" Ronin ja Hermionen välillä on iso riita, jonka aikana Harry jopa pelkää, että nämä eivät koskaan saisi tehtyä sovintoa – riita saadaan lopulta kuitenkin päätettyä sopuisasti. Kaksikko kiistelee usein keskenään, toisinaan hyväntahtoisesti ja toisinaan verenhimoisesti, minkä monet lukijat ovat tulkinneet molemminpuoliseksi mielenkiinnoksi.


title: Ron Weasley

text: Kirjoissa Ron usein ärtyy jonkun muun osoittaessa mielenkiintoa Hermionea kohtaan. Hän on erittäin mustasukkainen huispaustähti Viktor Krumille tämän pyydettyä Hermionea partnerikseen Kolmivelhoturnajaisten joulutanssiaisiin, ja käyttäytyy myöhemmin yrmeästi myös Cormac MacLaggenia kohtaan tämän ollessa Hermionen seuralainen Horatius Kuhnusarvion joulukutsuilla. Kuudentena kouluvuotena myös Hermionen mustasukkaisuus alkaa heräillä Ronin alkaessa seurustella Lavender Brownin kanssa. Tämän voi päätellä siitä, että Hermione tulehduttaa välinsä Ronin kanssa jälleen kerran. He saavat sovittua riitansa ja myöhemmin Lavender jättää Ronin, koska epäilee tämän seurustelevan Hermionen kanssa.


title: Ron Weasley

text:
Teoksessa "Harry Potter ja kuoleman varjelukset" Ron lähtee vakavan riidan päätteeksi pois Harryn ja Hermionen luota ja Hermione itkee päiväkausia Ronin perään eikä anna tälle heti anteeksi tämän palattua takaisin. Hirnyrkkinä toimiva Luihuisen amuletti piinaa Ronia tämän yrittäessä tuhota amuletin ja näyttää Ronille näkyjä, joissa Hermione on hänen sijaansa kiinnostunut Harrysta. Harry kuitenkin vakuuttaa Ronille, ettei tämä pidä paikkaansa.
Myöhemmin samassa kirjassa kaapparien vangittua Harryn, Ronin ja Hermionen Malfoyn kartanoon, ja kun Bellatrix Lestrange kiduttaa Hermionea Ron huutaa Hermionea. Kirjan lopussa Tylypahkassa tapahtuvan viimeisen taistelun lomassa Hermione ja Ron suutelevat Ronin tuotua julki huolensa kotitonttujen puolesta. Elokuvassa he suutelevat Salaisuuksien kammiossa. Epilogikappaleessa ilmenee, että yhdeksäntoista vuotta myöhemmin Ron ja Hermione ovat naimisissa. Heillä on kaksi lasta, Tylypahkaan ensi kertaa lähtevä Rose sekä tämän nuorempi veli Hugo. Myöhemmin "Harry Potter ja kirottu lapsi" -näytelmässä Ron keskusteli Hermionen kanssa järkyttyneensä siitä etteivät he olleet yhdessä Albusin ja Scorpiusin luomassa aikajanassa ja että heidän tulisi uusia vihkivalansa minkä seurauksena Hermione suutelee Ronia.


title: Ron Weasley

text: Vuonna 2014 kirjailija J. K. Rowling arveli haastattelussa, että hän oli päättänyt Ronin ja Hermionen avioliitosta liian varhaisessa vaiheessa ja pitänyt liian lujasti kiinni tästä ratkaisustaan.


title: Ron Weasley

text:
Lavender alkaa osoittaa kiinnostusta Ronia kohtaan näiden kuudentena kouluvuotena. Aluksi Ron ei edes huomaa häntä, mutta voitettuaan huispausottelun heidät nähdään suutelemassa Rohkelikon oleskeluhuoneessa. Hermione suuttuu Lavenderin takia Ronille verisesti, lähettää hänen kimppuunsa nokkivia kanarialintuja, eikä puhu hänelle viikkoihin. Ron alkaa epäillä suhdettaan Lavenderiin, kun tämä alkaa roikkua hänessä. Erityisesti häntä tuntuu kiusaavan Lavenderin käyttämä lempinimi "Lonnukka" – jota taas Hermione käyttää pilkkasanana.
Ron koettaa päästä vaivihkaa eroon Lavenderista, ja Ronin helpotukseksi Lavender jättääkin hänet Ronin loukkaantuessa. Tapaamisella sairaalasiivessä Ron hokee unissaan sanaa "Hermione" ja Lavender lähtee itkien pois. Sen koommin Lavenderilla ei ole otetta Roniin. Kirjasarjan lopussa Lavenderin kohtalo jää avoimeksi, kun Fenrir Harmaaselkä raatelee Lavenderin pahoin taistelussa. Lavender kuoli myöhemmin vammoihinsa.


title: Ron Weasley

text: Ron ihastuu Fleur Delacouriin tämän valtavan kauneuden ja veelavaikutuksen vuoksi, mutta ei saa koskaan vastakaikua tunteilleen. Fleur menee naimisiin Ronin veljen Billin kanssa, mikä ei sittemmin enää näytä vaivaavan Ronia.


title: Ron Weasley

text: "Harry Potter ja kirottu lapsi" -näytelmässä Albusin ja Scorpiusin luomassa aikajanassa Ron oli joulutanssiaisissa Hermionen sijaan rakastunut Padma Patiliin ja oli mennyt naimisiin hänen kanssaan ja saanut pojan, Panjun. Tämä avioliitto ei kuitenkaan ollut onnellinen Ronin ollessa jatkuvasti Padman tossun alla.


title: Ron Weasley

text: Harry Potter tapaa Ronin ensi kerran King's Crossin rautatieasemalla, kun hän törmää Weasleyn perheeseen näiden tullessa samaan aikaan laiturille, jolta Tylypahkan koulun juna lähtee. Ron ja Harry jakavat junassa osaston ja ystävystyvät matkan aikana.


title: Ron Weasley

text: Draco Malfoy ystävineen marssii kesken matkan sisään ja julistaa valinneensa Harryn ystäväkseen – sillä ehdolla että tämä hylkäisi "roskaväen" eli Ron Weasleyn. Harry vastaa jäisesti valinneensa jo ystävänsä, jolloin Draco ilmoittaa takavarikoivansa poikien makeiset ja kakut, mutta lähtee pois Ronin Kutka-rotan purtua Dracon toveria Gregory Goylea käteen.


title: Ron Weasley

text: Tästä alkaakin poikien ystävyys. Ronia kiehtoo aluksi Harryssa tämän kuuluisuus, kun taas Harry löytää Ronista vihdoinkin normaalin, hänestä pitävän ihmisen. Molemmat pääsevät koulussa Rohkelikko-tupaan, ja heistä tulee myös huonetovereita. Hermione Grangerin kanssa Ron ystävystyy vasta myöhemmin. Aluksi Ron vierastaa Hermionea tämän kirjaviisauden takia, mutta pelastettuaan Harryn kanssa Hermionen vuorenpeikon kynsistä kolmikon välille syntyy luja ystävyys. Kolmikko myöhemmin koettaa saada käsiinsä Tylypahkaan piilotetun, mystisen viisasten kiven, Ron auttaa Harrya ja Hermionea jatkamaan matkaa pelaamalla vaarallisen shakkipelin, jossa uhraa lopulta itsensä niin, että hänet lyödään tajuttomaksi. Kouluvuoden päättäjäisissä Albus Dumbledore palkitsee Ronin tupapisteillä ”parhaasta šakkipelistä, mitä on moneen vuoteen Tylypahkassa nähty”, mikä auttaa Rohkelikkoa voittamaan tupamestaruuden.


title: Ron Weasley

text: Ron käy veljiensä Fredin ja Georgen kanssa hakemassa Harryn kesäloman lopuksi kotiinsa Kotikoloon isänsä Arthur Weasleyn lentävällä Ford Anglialla. Tylypahkassa alkaa tapahtua kummia, ja Ron, Harry ja Hermione saavat tietää, että vaarallinen salaisuuksien kammio on avattu. Ron ja Harry juovat monijuomalientä muuttuakseen Draco Malfoyn tovereiksi Vincent Crabbeksi ja Gregory Goyleksi ja voidakseen näin kysellä epäilyttävältä Dracolta tämän tietoja salaisuuksien kammiosta. Myös Hermione yritti muuttua erääksi Luihustytöksi mutta epäonnistuu kun olikin ottanut tytön kaavusta tämän kissankarvan. Myöhemmin kammiossa elelevä hirviö kangistaa Hermionen. Harryn ja Ronin tarve saada selvitettyä kammion mysteeri kasvaa. Kaksikko lähtee Kiellettyyn metsään seuraten hämähäkkien jättämiä jälkiä. Se ei ole Ronille helppoa, sillä hän pelkää kuollakseen hämähäkkejä. Metsässä pojat joutuvat kuolemanvaaraan, mutta selviävät hengissä Weasleyn isän lentävän Anglian avustuksella. Harry ja Ron löytävät sisäänkäynnin salaisuuksien kammioon, ja selviää, että Ronin pikkusisko Ginny on tietämättään loitsittuna auttanut kammiossa asuvaa basiliskia terrorisoimaan koulua. Juonen takana on itse lordi Voldemort, tai pikemminkin tämän jälkeensä jättämä nuoruuden versio itsestään, joka elää kirotussa päiväkirjassa. Harry onnistuu tuhoamaan päiväkirjan, ja hän ja Ron saavat palkinnon erityispalveluksesta koululle.


title: Ron Weasley

text: Ronin rotta Kutka katoaa ja myöhemmin todisteet viittaavat siihen, että Hermionen uusi kissa Koukkujalka on syönyt tämän, mikä johtaa suureen riitaan ja Ronin ja Hermionen välien väliaikaiseen katkeamiseen. Ron antaa Hermionelle lopulta anteeksi, kun tämä alkaa saada hermoromahduksen oireita liiallisen opiskelutaakan takia. Ron löytää Kutkan elossa Hagridin mökistä, mutta rotta karkaa uudelleen. Ron, perässään Harry ja Hermione, jahtaa Kutkaa vaarallisen tällipajun luo, missä suuri musta koira hyökkää Harryn kimppuun. Ron heittäytyy Harryn eteen, jolloin koira raahaa Ronin tällipajun alla olevaan onkaloon. Harry ja Hermione seuraavat näitä pelastaakseen Ronin, mutta sisällä koira paljastuu vaaralliseksi vankikarkuriksi ja animaagi Sirius Mustaksi. Musta on kuitenkin hyvä, kun taas Kutka-rotta paljastuu Peter Piskuilan -nimiseksi animaagipetturiksi, jonka takia Harryn vanhemmat ovat kuolleet. Harry, Ron ja Hermione saavat pelastettua Sirius Mustan ankeuttajien kynsistä, joskin Ron loukkaantuu samalla ja joutuu koulun sairaalasiipeen. Piskuilan pääseen pakoon. Sirius lahjoittaa Ronille Kutkan tilalle pienen pöllön, jonka Ginny myöhemmin nimeää Posityyhtyseksi – Ron kutsuu pöllöään kuitenkin ”Possuksi”.


title: Ron Weasley

text: Weasleyt kutsuvat Harryn kesälomalla huispauksen maailmanmestaruuskisoihin. Lisäksi Tylypahkassa järjestetään Kolmivelhoturnajaiset, joihin saapuu edustajia myös muista velhokouluista. Ron innostuu, kun kuuluisa huispaaja Viktor Krum saapuu Tylypahkaan. Hän myös ihastuu kauniiseen Fleur Delacouriin, joista kumpikaan ei kiinnitä Roniin huomiota. Kun Harry valitaan Tylypahkan koulun turnajaisedustajaksi, Ron kadehtii häntä siinä määrin että ajautuu hänen kanssaan riitoihin. Ensimmäisen koitoksen jälkeen Ron kuitenkin ymmärtää Harryn olevan hengenvaarassa, ja heidän ystävyytensä korjaantuu. Yllättävää päänvaivaa tuottavat turnajaisiin liittyvät joulutanssiaiset, joihin Ron ei ole löytää paria. Viktor Krumin pyytäessä Hermionea parikseen Ron seuraa mustasukkaisena sivusta. Toisen koitoksen aikana selviää Ronin olevan se, mitä Harry eniten kaipaisi. Harryn on pelastettava Ron järven pohjasta, missä hän onnistuukin.


title: Ron Weasley

text: Ronin ja muiden yllätykseksi hänet nimitetään viidennen kouluvuoden alussa Rohkelikon valvojaoppilaaksi yhdessä Hermionen kanssa. Ronista tulee myös Rohkelikon huispausjoukkueen pitäjä, vaikka hän ei aina menesty lajissa niin hyvin kuin haluaisi. Ronin perheestään vieraantunut veli Percy kehottaa tätä lopettamaan ystävyyden Harryn kanssa, koska ei usko Harryn puheisiin Voldemortin paluusta. Ron ei kuuntele Percya ja myös puolustaa Harrya heidän koulutovereidensa epäillessä tämän valehtelevan Voldemortista. Kun Tylypahkan ilmapiiri käy kireäksi taikaministeriön ottaessa koulun hallintaansa Ron ja Hermione kannustavat Harrya perustamaan Albuksen Kaartiksi nimetyn puolustautumistaitoja opettavan, maanalaisesti toimivan kerhon. Romaanin lopussa Ron ottaa osaa Harryn, Hermionen, Ginnyn, Neville Longbottomin ja Luna Lovekivan yritykseen pelastaa Sirius Musta taikaministeriöstä. Siriuksen oletettu vankina pitäminen osoittautuu kuitenkin huijaukseksi, ja Voldemort kuolonsyöjineen yllättää kuusikon. Ron loukkaantuu taistellessaan, mutta toipuu.


title: Ron Weasley

text: Lavender Brown kiinnostuu Ronista Hermionen mielipahaksi. Seurustelusuhde Lavenderin kanssa johtaa välien katkeamiseen Hermionen kanssa, ja lisäksi Ron kokee vuoden aikana suuria itsetunto-ongelmia huispausjoukkueessaan. Syntymäpäivänään Ron joutuu hengenvaaraan syömällä ensin useitakin Harrylle tarkoitettuja lemmenjuomaa sisältäviä noidankattilakakkuja, jolloin Harry vie hänet tapaamaan juomamestari Kuhnusarviota. Tämä löytää vastalääkkeen ja tarjoaa asian hoitumisen kunniaksi viiniä, ja hätäinen Ron kumoaa viinilasin kurkkuunsa kun Harry ja Kuhnusarvio vasta kohottavat lasejaan maljaksi. Kyseiseen viiniin onkin sekoitettu Dumbledorelle tarkoitettua myrkkyä, mutta Harry ehtii juuri ja juuri pelastaa Ronin hengen. Paljon myöhemmin selviää, että Draco Malfoy oli pakottanut komennuskirouksen avulla Matami Rosmertan valmistamaan kyseisen myrkytetyn viinin. Tapauksesta järkyttyneenä Hermione antaa Ronille anteeksi, ja pian Ron ja Lavender eroavat. Aluksi Ron ja Hermione eivät usko Harrya tämän ollessa vakuuttunut Draco Malfoyn liittymisestä kuolonsyöjiin. Myöhemmin Harryn epäilys kuitenkin paljastuu oikeaksi, ja Ron ja Hermione Albuksen Kaartilaisten ohella ottavat osaa Tylypahkassa käytävään taisteluun sinne hyökänneitä kuolonsyöjiä vastaan. Ron ja Hermione lupaavat Harrylle tulevansa tämän mukaan etsimään Voldemortin hirnyrkkejä, joiden tuhoaminen on ainoa keino voittaa Voldemort.


title: Ron Weasley

text: Viimeisessä kirjassa Ron liittyy Harryn ja Hermionen mukaan etsimään Voldemortin hirnyrkkejä. Kolmikko matkaa ympäri Britanniaa, ja tarinan edetessä Ronin ja Hermionen läheisempi suhde alkaa kehittyä hyvään tahtiin. Harryn, Ronin ja Hermionen paetessa taikaministeriöstä Ron menettää ison palan vasemmasta käsivarrestaan ilmiintyessään epäonnistuneesti, mutta Hermione saa uhkaavan verenvuodon tyrehdytettyä. Kun kolmikko nyt on löytänyt hirnyrkkinä toimivan Luihuisen amuletin, nämä joutuvat vuorotellen kantamaan amulettia kaulassaan etsiessään keinoa tuhota se. Amuletti vaikuttaa negatiivisesti jo muutenkin ärtyneeseen Roniin, joka lopulta jättää suuren riidan jälkeen ystävänsä. Hän kuitenkin katuu tätä päätöstään heti lähdettyään ja yrittää palata takaisin, mikä osoittautuu vaikeaksi. Löydettyään viimein Harryn Ron pelastaa hänen henkensä. Ron myös lopulta tuhoaa Luihuisen amuletin, vaikka hirnyrkki koettaa estää tämän piinaamalla Ronia näyillä, joiden mukaan hän on epätoivottu lapsi ja jotka sanovat Hermionen olevan Ronin sijaan rakastunut Harryyn. Harry kertoo Ronille tämän olevan valetta. Tästä eteenpäin Ron seisoo Harryn ja Hermionen rinnalla loppuun saakka. Tarina päättyy hyvien ja pahojen joukkojen kohtaamiseen Tylypahkassa, ja taistelun tiimellyksessä Ron ja Hermione suutelevat. Epilogikappaleessa kerrotaan, että yhdeksäntoista vuotta myöhemmin Ron ja Hermione ovat naimisissa ja että heillä on kaksi lasta, Rose ja Hugo.


title: Piispa Henrikin surmavirsi

text: Piispa Henrikin surmavirsi on suomalainen kansanruno, jossa kerrotaan, kuinka piispa Henrikille kävi hänen asettuessaan Suomeen oletetun ensimmäisen ristiretken jälkeen. Runon vanhin muistiin kirjoitettu versio on ilmeisesti 1600-luvulta. Runon synty on tutkimuksessa ajoitettu keskiajalle. Piispa Henrikin surmavirren sekä varsinaissuomalaisen ja satakuntalaisen kansanperinteen ohella piispa Henrikin toiminnasta kertoo Turun hiippakunnassa keskiajalla laadittu Pyhän Henrikin legenda.


title: Piispa Henrikin surmavirsi

text: Piispa oli käynyt pyytämässä ruokatarpeita Lalli-nimisen talonpojan talosta. Lallin vaimo Kerttu suhtautui kuitenkin ynseästi matkalaisiin. He saivat kuitenkin ruokatarpeita ja hevosellekin hiukan purtavaa. Piispa maksoi kaiken yltäkylläisesti. Kun Lalli palasi kotiin, kertoi Kerttu hänelle matkalaisten ottaneen ruokatarpeet ilmaiseksi. Siitäkös Lalli kiivastui ja lähti ajamaan heitä takaa kirveen kanssa. Henrik aavisti kuolevansa pian ja pyysi palvelijaansa piiloutumaan ja kuljettamaan Henrikin ruumiin pois. Hän pyysi myös, että sinne minne härät jaksavat vetää rekeä, piti rakentaa Suomen ensimmäinen kirkko. Tämä toive toteutettiin ja kirkko rakennettiin Nousiaisiin.


title: Piispa Henrikin surmavirsi

text: Lalli tappoi piispan kirveellään Köyliöjärven jäällä ja palasi kotiinsa piispan hiippa päässään ja sormus peukalossaan. Kun hän yritti riisua hiippaa, päästä irtosivat hiukset, ja kun hän yritti ottaa sormusta pois, koko peukalo irtosi. Euran kirkkoherran vuonna 1753 pitäjäkertomukseen kirjaaman tarinan jatkon mukaan kesällä hiiri- tai rottalauma alkoi ajaa takaa Lallia, joka pakeni järven rannalla kasvavan puun latvaan. Jyrsijät alkoivat nakertaa puun runkoa, joten Lallin ei auttanut muu kuin hypätä järveen, johon hän hukkui. Järvi sai tästä nimekseen Hiirijärvi.


title: Pertti Karppinen

text: Pertti Johannes Karppinen (s. 17. helmikuuta 1953 Vehmaa) on kilpasoutaja ja kolminkertainen olympiavoittaja. Hän edusti Suomea yksikkösoudussa viisissä olympialaisissa vuosina 1976–1992. Hän on Vjatšeslav Ivanovin ohella ainoa yksikkösoudussa kolmissa olympiakisoissa kultaa voittanut urheilija. Aktiiviurheiluaikanaan Karppinen työskenteli palomiehenä Nesteen Naantalin jalostamolla ja urheilu-uransa jälkeen yksityisyrittäjänä. Karppinen valittiin vuonna 1984 vuoden palomieheksi.


title: Pertti Karppinen

text: Karppisen ensimmäistä kultamitalia Montrealin olympialaisissa 1976 pidettiin yllätyksenä. Peter-Michael Kolbe johti lähes koko matkan, kunnes Karppinen kiri lopussa hänen ohitseen. Moskovan olympialaisissa 1980 Karppisen voitto oli helpompi, sillä Kolbe ei ollut mukana Länsi-Saksan boikotoidessa kilpailuja. Los Angelesissa 1984 Kolbe johti jälleen lähes koko matkan, kunnes Karppinen nousi loppuhetkillä voittoon.


title: Pertti Karppinen

text: Maailmanmestaruuden Karppinen voitti Bledissä vuonna 1979 ja Hazewinkelissä vuonna 1985. Lisäksi hän saavutti yksikkösoudussa kolme muuta MM-mitalia ja veljensä Reima Karppisen kanssa MM-hopeaa pariairokaksikossa Münchenissä vuonna 1981.


title: Pertti Karppinen

text: Karppinen souti pronssia kaksikoissa poikansa Juho Karppisen kanssa yksikköjen ja kaksikkojen SM-souduissa Jämsänkoskella 9. elokuuta 2009. Mitalin saavuttaessaan hän oli 56-vuotias.


title: Pertti Karppinen

text: Pertti Karppiselle myönnettiin vuonna 2015 Suomen liikuntakulttuurin ja urheilun suuri ansioristi. Vuoden urheilijana hänet palkittiin 1979 ja 1980. Hänet myös valittiin vuoden soutajaksi ennätykselliset 20 kertaa.


title: Pertti Karppinen

text: Karppinen on 201 senttiä pitkä. Hänellä on yhä hallussaan sisäsoudun ME-tulos (7.22,0) miesten 30–39-vuotiaiden sarjassa 2 500 metrillä, joka oli virallinen kilpailumatka vuoteen 1996. Kaikkien aikojen menestynein kilpasoutaja, Ison-Britannian viisi peräkkäistä olympiakultaa voittanut Steve Redgrave mainitsi useissa haastatteluissa Karppisen tärkeimmäksi esikuvakseen ja innoittajakseen. Karppinen vetäytyi kansainvälisiltä souturadoilta vuonna 1992 häviämättä yksikkökilpailussa uransa aikana kertaakaan toiselle suomalaiselle. Hänen molemmat lapsensa Juho ja Eeva harrastavat myös kilpasoutua. Hänen veljensä Reima, Martti ja Erkka Karppinen voittivat soudussa Suomen mestaruuksia.


title: Wow

text: Wow voi tarkoittaa seuraavia:


title: Kauppakeskus

text: Kauppakeskus on useista erityyppisistä kauppa- ja palveluliikkeistä koostuva yksi- tai useampikerroksinen liiketoiminnan keskittymä. Yleensä kauppakeskus käsitetään kokoluokkaa suuremmaksi kuin ostoskeskus. Kauppakeskukset kilpailevat perinteisten kaupunkikeskustojen kivijalkakauppojen kanssa.


title: Kauppakeskus

text: Suomeen rakennettujen kauppakeskusten perusidea ja pohjaratkaisu on yleismaailmallinen. Kauppakeskusten kehitys on lähtöisin Yhdysvalloista jossa niitä ryhdyttiin rakentamaan henkilöautovaltaisten lähiöiden synnyttyä kaupunkien laidoille etenkin toisen maailmansodan jälkeen. Maailman suurimmat kauppakeskukset ovat nykyään Aasiassa, jossa esimerkiksi Pekingissä sijaitsevan "Golden Resources Mall"in pinta-alaksi mainitaan yli puoli miljoonaa neliömetriä ja kauppojen lukumääräksi yli 1 300.


title: Kauppakeskus

text: Suomessa toimi vuonna 2011 80 kauppakeskusta, jotka täyttävät Suomen Kauppakeskusyhdistys ry:n määritelmän kauppakeskukselle. Niiden kokonaismyynti oli noin 5,3 miljardia euroa, kävijämäärä 326 miljoonaa ja vuokrattava liikeala 1,57 miljoonaa m². Markkinaosuus vähittäiskaupasta oli noin 13,7 %.


title: Sorsatunturi

text:
Sorsatunturi on 628 metriä (mpy) korkea tunturi Suomessa Itä-Lapissa Sallassa lähellä Suomen ja Venäjän rajaa. Osa tunturin itärinteestä on rajavyöhykkeellä. Sorsatunturi sijaitsee puolen tunnin ajomatkan päässä Naruskan kylästä. Tunturin laelle johtaa vaellusreitti, joka on noin 15 kilometriä pitkä ja jonka varrella on mahdollisuus yöpyä Metsähallituksen kämpässä. Talvella rinteillä on moottorikelkan jälkiä, joita pitkin hiihtäen
pääsee kätevästi tunturin laelle. Sorsatunturilla harrastetaan myös laskettelua. Rinteet ovat luonnontilassa.


title: Aktinoidi

text: Aktinoidit ovat alkuaineiden jaksollisessa järjestelmässä joukko peräkkäisiä jakson 7 alkuaineita, joiden järjestysluku on 89−103, aktiniumista lawrenciumiin. Lawrenciumia lukuun ottamatta ne kaikki kuuluvat jaksollisen järjestelmän f-lohkoon. Aktinoidit ovat kaikki radioaktiivisia metalleja, mutta kemiallisesti ne ovat samankaltaisia skandiumin, yttriumin ja lantanoidien kanssa.


title: Aktinoidi

text: Korkean järjestysluvun aktinoidit amerikiumista lähtien ovat synteettisiä, eli niitä ei ole maapallolla luonnonvaraisina. Sarjan alkupäänkin alkuaineista luonnossa esiintyy runsaasti vain uraania ja toriumia. Aktinoideja voidaan valmistaa keinotekoisesti pommittamalla raskaita alkuaineita neutroneilla ydinreaktoreissa tai muilla hiukkasilla hiukkaskiihdyttimissä. Uraania ja plutoniumia käytetään paitsi voimaloissa myös ydinaseissa ja ydinräjähdys voi tuottaa myös muita sarjan alkuaineita. Aktinoidien isotoopeista suurimman osan puoliintumisaika on lyhyt.


title: Aktinoidi

text: Aktinoidit samoin kuin lantanoidit merkitään usein jaksollisen järjestelmän alle omille riveilleen. Aktinoidista käytetään myös nimitystä aktinidi, mutta IUPAC pitää muotoa aktinoidit suositeltavampana, koska idi-päättellä merkitään tavallisesti anioneja eli negatiivisia ioneita.


title: Aktinoidi

text: Lantanoidien tavoin aktinoidit ovat "sisäsiirtymäaineita". Jokaisella on 86 elektronia järjestäytyneenä samoin kuin viimeisellä niitä edeltävällä jalokaasulla, radonilla, ja näiden lisäksi kolme elektronia jotka sijoittuvat eri tavoin uloimmille 6d ja 7s atomiorbitaaleille. Nämä toimivat pääasiallisina valenssielektroneita, jotka osallistuvat kemiallisten sidosten muodostumiseen. Alkuaineen järjestysluvun kasvaessa uusi elektroni sijoittuu aktinoideilla atomin kolmanneksi uloimman eli 5. kuoren f-orbitaalille. Nämä sisemmät 5f elektronit pääasiassa erottavat eri aktinoidit toisistaan. Ne eivät juurikaan vaikuta alkuaineen kemiallisiin ominaisuuksiin tai osallistu sidosten muodostumiseen.


title: Aktinoidi

text: Monessa suhteessa aktinoidit muistuttavatkin lantanoideja. Ne kaikki ovat metalleja. Kaikki aktinoidit voivat lantanoidien tapaan esiintyä yhdisteissään hapetusluvulla +III. Aktiniumilla tämä onkin ainoa hapetusaste. Myös sarjan loppupään alkuaineilla kaliforniumista eteenpäin +III on pääasiallisin hapetusluku, tosin ainakin fermiumille, mendeleviumille ja nobeliumille tunnetaan +II hapetusluvun yhdisteitä, ja nobeliumin liuoksille nämä ovatkin poikkeuksellisesti vakaampia kuin +III.


title: Aktinoidi

text: Sarjan alkupään alkuaineista muutamilla ovat kuitenkin korkeammat hapetusluvut pysyvämpiä, esimerkiksi toriumilla +IV, protaktiniumilla +V, uraanilla +IV ja jopa +VI. Tämä antaa niille jossakin määrin myös ryhmien 4, 5 ja 6 alkuaineita muistuttavia ominaisuuksia. Esimerkiksi uraani muistuttaa eräiltä ominaisuuksiltaan ryhmään 6 kuuluvia kromia, molybdeenia ja volframia. Tämän vuoksi, ja koska uraania raskaampia alkuaineita eli transuraaneja ei 1900-luvun alkuvuosina tunnettu, aktinoidit tunnistettiinkin vasta 1940-luvulta alkaen lantanoideja vastaavaksi erityiseksi alkuaineryhmäkseen. Ensimmäinen löydetty transuraani oli neptunium (1940), jota valmistettiin pommittamalla metallista uraania neutroneilla. Aikaisemmin torium, protaktinium ja uraani olikin jaksollisessa järjestelmässä sijoitettu 4–6 ryhmiin, hafniumin, tantaalin ja volframin alapuolelle. Aktinoidien käsitteen esitti Glenn Seaborg 1944 ja se on nykyään yleisesti hyväksytty tapa järjestellä nämä alkuaineet jaksolliseen järjestelmään.


title: Aktinoidi

text: Aktinoidien ionisäde on hyvin suuri. Lantanoidien tavoin aktinoideillekin on tyypillistä ionien värillisyys, ionisäteen pieneneminen järjestysluvun kasvaessa ja kaksoissuolat.


title: Aktinoidi

text: Puhtaassa muodossaan aktinoidit ovat tyypillisiä metalleja. Ne ovat yleensä väriltään hopeisia tai valkoisia, ja tummuvat ilmassa. Ne ovat pehmeitä ja niitä voidaan muotoilla, venyttää, takoa ja saostaa muihin metalleihin. Toriumin kovuus on samaa luokkaa kuin pehmeän teräksen, joten siitä voidaan muotoilla levyjä tai vetää sitä langaksi. Joitain aktinoideja taas voi leikata veitsellä. Sarjan loppupään alkuaineita fermiumista alkaen ei ole koskaan pystytty valmistamaan makroskooppisia määriä, joten niiden tarkkoja fysikaalisia ominaisuuksia ei tunneta.


title: Aktinoidi

text: Aktinoidien tiheys on yleensä suuri. Torium on puoliksi niin tiheää kuin uraani tai plutonium, mutta on näitä kovempaa. Kaikki aktinoidit ovat radioaktiivisia ja paramagneettisia ja johtavat sähköä ainakin jonkun verran. Aktinoidit ovat pyroforisia hienoksi jauhettuina. Kaikilla paitsi aktiniumilla on useita allotrooppisia muotoja: plutoniumilla peräti kuusi, kun taas uraanilla, neptuniumilla ja kaliforniumilla kolme.


title: Aktinoidi

text: Monet aktinoidit voivat muodostaa useita oksidien muotoja kuten AnO, AnO, AnO ja AnO. Aktiniumille tunnetaan kuitenkin vain yksi oksidi, aktinium(III)oksidi AcO.


title: Aktinoidi

text: Toriumdioksidi ThO on valkoinen heijastava materiaali, jonka sulamispiste on kaikeista oksideista korkein (3390 °C).


title: Aktinoidi

text: Protaktiniumille tunnetaan protaktinium(IV)oksidi PaO (musta) ja protaktinium(V)oksidi PaO (valkoinen).


title: Aktinoidi

text: Uraanin oksideja ovat mm. uraanidioksidi UO, uraanitrioksidi UO ja triuraanioktaoksidi UO.


title: Aktinoidi

text: Plutonium, neptunium ja amerikium muodostavat kaksi oksidia: AnO and AnO. Neptuniumtrioksidi ei ole stabiili yhdiste vaan ainoastaan NpO on kyetty syntetisoimaan. Plutoniumdioksidia voidaan käyttää ydinpolttoaineena MOX-polttoaineissa yhdessä uraanidioksidin kanssa. Sitä käytetään myös radioisotooppisissa termosähkögeneraattoreissa esimerkiksi avaruusluotainten voimanlähteenä.


title: Aktinoidi

text: Uraanitrioksidi UO on amfoteerinen ja muodostaa useita hydroksideja, joista pysyvin on uranyylihydroksidi UO(OH).


title: Aktinoidi

text: Neptuniumhydroksidia Np(OH) ei olla onnistuttu syntetisoimaan. Plutoniumhydroksidi Pu(OH) on väriltään sinistä, amerikiumhydroksidi Am(OH) pinkkiä ja curiumhydroksidi Cm(OH) on kellertävää tai väritöntä. Myös Bk(OH) ja Cf(OH) tunnetaan, kuten myös hapetusluvun +IV hydroksidit neptuniumille, plutoniumille ja amerikiumille ja +V hydroksidit neptuniumille ja amerikiumille. Aktinoidien hydroksideilla ei ole kovin paljon käyttöä, mutta niitä on tutkittu etsittäessä ydinjätteen käsittelymenetelmiä.


title: Aktinoidi

text:
Aktinoidit ovat siitä erikoisia, että ne muodostavat 15 alkuaineen sarjan joista yhdelläkään ei ole pysyviä isotooppeja vaan kaikki aktinoidien isotoopit ovat radioaktiivisia. Tästä johtuen vain muutamaa sarjan alkupään kevyttä alkuainetta, kuten toriumia ja uraania, löytyy luonnosta.
Kolmella maapallolta löytyvällä aktinoidien isotopeilla (Th, U ja U) on hyvin pitkät, miljardien vuosien puoliintumisajat. Näiden uskotaan olleen olemassa maapallon syntyessä. Myös joitakin näiden hajoamistuotteita esiintyy luonnollisesti, mutta niiden puoliintumisajat ovat paljon lyhyempiä.


title: Aktinoidi

text: Aktinium, torium, protaktinium ja uraani ovat ainoat aktinoidit, joita esiintyy luonnollisesti mainittavia määriä. Loput aktinoidit, joita usein kutsutaan transuraaneiksi, ovat ihmisen valmistamia joko pommittamalla luonnosta löytyviä aktinoideja neutroneilla reaktoreissa tai raskailla ioneilla (varautuneilla hiukkasilla) hiukkaskiihdyttimissä kuten syklotroneissa.


title: Aktinoidi

text: Uraanin jälkeiset aktinoidit eivät esiinny luonnossa (muuta kuin joissain tapauksissa hivenmäärissä), koska niiden isotooppien pysyvyys vähenee järjestysluvun kasvaessa ja mahdollisesti ydinreaktioiden tuottamat määrät häviävät ennen kuin niitä ehtii kerääntyä ympäristöön. Plutoniumin isotooppia Pu saattaa olla hivenmääriä luonnossa.


title: Aktinoidi

text: Mineraaleista luonnossa esiintyvät aktinoidit erotetaan liuotinuutolla ja ioninvaihdolla.


title: Aktinoidi

text: Uraani-238 on uraanin pysyvin isotooppi, jonka puoliintumisaika on 4,5×10 vuotta. Uraania louhitaan yleisesti kallioperästä ydinvoimaloita varten. Plutonium-239:n puoliintumisaika on 24 400 vuotta ja sitä tuotetaan reaktoreissa tonneittain, mutta raskaampia aktinoideja kuten nobeliumia ja lawrenciumia tuotetaan vain muutamia atomeja kerrallaan.


title: Aktinoidi

text: Plutoniumia raskaammilla aktinoideilla ei ole juurikaan käyttöä puhtaan tutkimuksen ulkopuolella. Joitain niistä on käytetty sähkön ja lämmön tuottamiseen avaruusluotaimissa ja neutronilähteinä. Joillain aktinoidien isotoopeilla, kuten Cf, on käyttöä syövän sädehoidossa.


title: Aktinoidi

text: Amerikiumdioksidia isotooppina Am on käytetty palovaroittimissa. Tälläinen aktinoidien käyttö kotitalouden tavaroissa on hyvin poikkeuksellista.


title: Maan ystävät

text: Maan ystävät on kansainvälinen ympäristöjärjestöjen verkosto. Maan ystäville tärkeitä teemoja ovat ympäristönsuojelu, demokratia, ihmisoikeudet ja tasa-arvo. Suomen Maan ystävät perustettiin vuonna 1996. Järjestö on osa kansainvälistä "Friends of the Earth International" -verkostoa, johon kuuluu ryhmiä noin 70 maasta kaikista maanosista. Kansainvälinen Maan ystävät on toiminut vuodesta 1971.


title: Maan ystävät

text:
Viime vuosina Maan ystävien toiminta on keskittynyt ilmastopolitiikkaan, fossiilisten energianlähteiden käytön vastustamiseen, globaalikasvatukseen, kaivostoimintaan ja vesikriisiin. Maan ystävien koordinoiman Polttava kysymys -ilmastolakikampanjan tavoitteena oli saada Suomeen laki, joka velvoittaa maan vuosittaisiin kasvihuonekaasujen päästövähennyksiin. Vastaavia lakeja on säädetty tai ollaan säätämässä myös monissa muissa maissa. Suomen kampanjassa ovat mukana Maan ystävien lisäksi useat järjestöt ja julkisuuden henkilöt. Ilmastolakikampanja saavutti tavoitteensa, kun eduskunta hyväksyi ilmastolain keväällä 2015. Tällä hetkellä Maan ystävät kampanjoi hiilivapaan Suomen puolesta. Hiilivapaa Suomi -kampanjan tavoitteena on fossiilisia polttoaineita käyttävien voimaloiden korvaaminen uusiutuvalla energiantuotannolla ja energian kohtuullisemmalla käytöllä.
Maan ystävät järjestää Kriittinen pyöräretki -mielenosoituksia, joiden tavoitteena on pyöräilyn nykyistä parempi huomoiminen kaupunki- ja liikennesuunnittelussa. Autottomana päivänä Maan ystävillä on toimintaa ympäri Suomea. Autottomana päivänä on muun muassa pidetty piknikkejä parkkiruuduissa, järjestetty pyörämielenosoituksia ja kadunvaltauksia.


title: Maan ystävät

text: Maan ystävillä on paikallisia yhdistyksiä ja toimintaryhmiä monissa kaupungeissa ja maakunnissa Suomessa. Maan ystävät järjestää kahdesti vuodessa valtakunnallisia väentapaamisia, joihin osallistuu jäseniä ja aktiiveja eri puolilta Suomea. Syysväentapaamisen yhteydessä järjestetään myös vuosikokous, jossa valitaan muun muassa uusi hallitus tulevalle vuodelle.


title: Kuisma

text: Kuisma on suomalainen miehen etunimi, jota käytetään myös sukunimenä. Kuisma on karjalainen muunnos kreikkalaisesta nimestä "Kosmas", "koristettu". Suomessa nimen yleistymiseen on vaikuttanut myös kasvisuvun nimi kuismat ("Hypericum").


title: Kuisma

text:
Nimi Kuisma juontaa juurensa pyhimysnimestä Kosmas, josta Karjalassa käytettiin muotoa Kuisma ja Kuosma.
Kosmas ja Damianos (englanniksi Cosmas ja Damian) olivat kaksosveljet, jotka syntyivät noin vuonna 270 nykyisin Turkkiin kuuluvassa Kilikiassa. He olivat kristittyjä lääkäreitä, jotka eivät ottaneet mitään maksua hoidosta. Siten he saivat monet kuuntelemaan evankeliumia Jeesuksesta. He kokivat marttyyrikuoleman Sisiliassa noin vuonna 303. Katolisen kalenterin mukaan heidän juhlapäivänsä on 26. syyskuuta, joka on myös Suomen kalenterissa Kuisman nimipäivä. Monet ovat ottaneet sekä etunimekseen, että sukunimekseen pyhimysten nimiä. Siksi Kosmas-nimen muunnos esiintyy kaikkialla Euroopassa: esimerkiksi venäjäksi se on Kuzma, italiaksi Cosma, portugaliksi Cosme ja ranskaksi Côme.


title: Kuisma

text: Vuoden 2012 loppuun mennessä etunimi Kuisma on Suomessa Väestörekisterikeskuksen mukaan annettu kaikkiaan noin 370 henkilölle. Luku ei sisällä ennen vuotta 1964 kuolleita henkilöitä. Sukunimenä Kuisma on 2821 henkilöllä.


title: Esko Rechardt

text: Esko Tapani Rechardt (s. 9. toukokuuta 1958 Helsinki) on suomalainen kilpapurjehtija ja olympiavoittaja.


title: Esko Rechardt

text: Rechardt voitti Finnjolla-luokan olympiakultaa Moskovan kisoissa 1980. Rechardt oli ensimmäinen suomalainen purjehduksen olympiavoittaja. Hänen muita merkittäviä saavutuksiaan ovat PM-pronssi vuodelta 1983 sekä viisi SM-kultaa vuosilta 1979–1981, 1983 ja 1984. Palkinnoksi olympiamitalistaan Rechardtille luovutettiin oman seuran tunnustuksena pursiseura HSK:n alueelta Lauttasaaresta vapaa venepaikka niin pitkäksi aikaa, kuin Rechardt itse katsoisi paikkaa tarvitsevansa. Kysymyksessä ei ole laituri- tai poijupaikka, vaan asfalttiin maalattu numeroitu suorakaide, jollaisessa Finnjollaa säilytetään käytön väliajat.


title: Esko Rechardt

text: Pro Urheilu-palkinnon Rechardt sai vuonna 2009.


title: Esko Rechardt

text: Huhtikuussa 2009 Rechardt nimitettiin Suomen Purjehtijaliiton valmennuspäälliköksi.


title: Esko Rechardt

text: Koulutukseltaan Rechardt on diplomi-insinööri ja uraansa hän on luonut siltojen rakentamisessa. Myös hänen veljensä Lauri Rechardt on entinen kilpapurjehtija. Veljesten vanhemmat ovat diplomi-insinööri Yrjö Tapani Rechardt (s. 1931) ja lääkäri Anna Leena Nikula (s. 1934).


title: Palais des Papes

text: Palais des Papes () on Ranskan Avignonissa sijaitseva suuri linnamainen rakennusryhmä, jota pidetään yhtenä merkittävimmistä gotiikan esimerkeistä Euroopassa.


title: Palais des Papes

text: Paavien palatsi rakennettiin vuosina 1335–1364. Paavit olivat asuneet Avignonissa "Baabelin vankeudessa" vuodesta 1309, jolloin Klemens V oli siirtänyt pyhän istuimen kaupunkiin Ranskan kuninkaan kehotuksesta. Palatsi rakennettiin entisen piispanlinnan paikalle kahdessa vaiheessa. Ensin rakennettiin "Palais Vieux" (Vanha palatsi). Rakennustöitä johti arkkitehti Pierre Poisson de Mirepoix, paavi Benedictus XII:n ohjeiden pohjalta. Vanha piispanlinna hävitettiin ja korvattiin huomattavasti suuremmalla rakennuksella, joka linnoitettiin vahvasti mahdollisia hyökkääjiä vastaan. Rakennuksen neljä sivusiipeä reunustettiin korkeilla torneilla.


title: Palais des Papes

text: Suurta kappelia laajennettiin paavi Klemens VI:n aikana. Arkkitehti Jean de Louvres sai tehtäväkseen lisätä kappeliin uuden tornin ja lisärakennuksia. Innocentius VI rakennutti kaksi tornia lisää, ja Urbanus V sisäpihan sitä ympäröivine rakennuksineen. Tämä rakennusryhmä sai nimen "Palais Neuf" (Uusi palatsi). Koko palatsi sisustettiin ylellisesti freskoilla, gobeliineilla, maalauksilla ja veistoksilla.


title: Palais des Papes

text: Paavien palattua Roomaan 1377 Avignonin palatsi oli jonkin aikaa vastapaavien tukikohta. Palatsi palasi paavin legaattien haltuun 1433. Palatsi kuitenkin rappeutui seuraavien vuosisatojen aikana. Ranskan suuren vallankumouksen aikana rakennukset olivat vallankumouksellisten hallussa. Napoleonin aikana palatsi toimi kasarmina ja vankilana. Vuonna 1906 paavien palatsista tuli vihdoin museo, jona se toimii edelleen. Paavien palatsi ja Avignonin historiallinen keskusta liitettiin Unescon maailmanperintöluetteloon vuonna 1995.


title: Lampinsaari

text:
Lampinsaari on kylä ja taajama Raahen kaupungissa. Taajaman alueella asui vuoden 2011 lopussa 299 asukasta.
Kylä kuului aiemmin Vihannin kuntaan, joka liittyi Raahen kaupunkiin vuoden 2013 alussa.


title: Lampinsaari

text: Lampinsaaren alue on kulttuurihistoriallisesti arvokas kokonaisuus, jonka suunnitteli aikoinaan arkkitehti Alhqvist englantilaiseksi puutarhakaupungiksi. Kylän asuntokanta koostuu omakoti-, rivi- ja kerrostaloista.


title: Lampinsaari

text: Kylällä on oma peruskoulu, jossa oppilaita on lukukaudella 2013–2014 yhteensä 78. Lisäksi kylältä löytyy muun muassa päiväkoti, kerhotalo ja maauimala.


title: Lampinsaari

text: Vuosina 1954–1992 Lampinsaarella toimi Outokumpu Oy:n kaivos, joka tuotti sinkkiä, kuparia ja lyijyä. Kaivostoiminnan aikana asukkaita kylällä oli yli 1 000.


title: Tomi Poikolainen

text: Tomi Jaakko Poikolainen (s. 27. joulukuuta 1961 Helsinki) on suomalainen jousiampuja ja lajin olympiavoittaja. Hän voitti kultaa Moskovan olympialaisissa 1980 ammuttuaan pistemäärän 2 455, jolla kukisti toiseksi sijoittuneen Neuvostoliiton Boris Isatšenkon kolmella pisteellä. Poikolainen oli tuolloin 18 vuoden, 7 kuukauden ja 6 päivän ikäinen, mikä tekee hänestä Suomen kaikkien aikojen nuorimman kesäolympiavoittajan. Barcelonan olympialaisissa 1992 hän saavutti Ismo Falckin ja Jari Lipposen kanssa hopeaa joukkuekilpailussa. Loppuottelussa Suomi hävisi Espanjalle 236–238. Hän osallistui kaikkiaan viisiin olympiakisoihin vuosina 1980–1996.


title: Tomi Poikolainen

text: Poikolainen saavutti MM-kilpailuissa henkilökohtaisessa kilpailussa pronssia Lausannessa 1989. Joukkuekilpailussa hän sai hopeaa Punta Alassa 1981 ja Krakovassa 1991. EM-kilpailuissa Poikolainen voitti henkilökohtaisen kilpailun kultaa Izmirissä 1986. Lisäksi hän sai pronssia Kecskemétissä 1982 ja Luxemburgissa 1988. Joukkuekilpailun Euroopan-mestaruuden hän voitti Nymburkissa 1994. Lisäksi hän kuului Suomen hopeajoukkueeseen Stoneleighissa 1978 ja Izmirissä 1986 sekä pronssijoukkueeseen 1982 ja 1988.


title: Tomi Poikolainen

text: Siviiliammatiltaan Poikolainen on palomies Keski-Uudenmaan pelastuslaitoksella, minkä ohessa hän pitää jousivälinekauppaa Hyvinkäällä. Seuratasolla hän edusti hyvinkääläistä Amarcoa, jonka puheenjohtajana hän on sittemmin toiminut. Hänen puolisonsa on jousiampuja Jutta Poikolainen. Pro Urheilu -palkinnon Poikolainen sai vuonna 2009.


title: Tomi Poikolainen

text: Lähde:Sports-reference.com


title: Fredrik Gabriel Hedberg

text: Fredrik Gabriel Hedberg (15. heinäkuuta 1811 Saloinen – 19. elokuuta 1893 Kemiö) oli suomalainen luterilainen pappi ja evankelisen herätysliikkeen perustaja.


title: Fredrik Gabriel Hedberg

text: Fredrik Gabriel Hedberg syntyi 15. heinäkuuta 1811 Saloisissa Nygårdin talossa. Hänen vanhempansa olivat Saloisten pitäjän nimismies ja toimintavouti Erik Johan Hedberg ja Katarina Magdalena Borg. Hedbergin isänisä oli Vihannin kappalainen Fredrik Hedberg, äidinisä puolestaan Gabriel Borg, joka oli Fredrik Hedbergin jälkeen Vihannin kappalainen sekä vuodesta 1818 Raahen ja Saloisten kirkkoherra. Fredrik Gabriel Hedbergillä oli ainoastaan yksi sisar, 1. helmikuuta 1815 syntynyt Gustava Karolina. Hedbergin isää kuvataan toisaalta ankaraksi ja täsmälliseksi, toisaalta leikkisäksi. Äitiä on kuvailtu syvämietteiseksi, hurskaaksi ja hiljaiseksi. Hedbergin vanhemmat olivat molemmat pappiskotien kasvatteja, joten perinteinen kirkkohurskaus oli kodin hengelle ominaista.


title: Fredrik Gabriel Hedberg

text: Hedberg lähetettiin yhdessä vuotta vanhemman enonsa Aron Gustaf Borgin kanssa Vihannin pappilaan saamaan alkeisopetusta toiselta enoltaan, Carl Jakob Borgilta. Tämän jälkeen hän jatkoi opiskeluja Oulun triviaalikoulussa, joka tosin palettuaan keväällä 1822 siirtyi muutamaksi vuodeksi Raaheen. 14. lokakuuta 1826 Hedberg suoritti 15-vuotiaana ylioppilastutkinnon, jonka jälkeen hän lähti opiskelemaan Turun yliopistoon.


title: Fredrik Gabriel Hedberg

text: Tätä ennen Hedberg oli kuitenkin 14-vuotiaana tullut herätykseen ja uskoon. Hän on kertonut näistä ajoista myöhemmin, että tuolloin omantunnonvaivat ja Jumalan tuomion pelko ajoivat häntä lukemaan Jumalan sanaa ahkerammin ja tämä sana viehätti häntä yhä enemmän salaisella, virvoittavalla voimallaan. Jossain vaiheessa hän tuli raamatunkohtaan, jossa puhuttiin Jeesuksen kärsimisestä ja kuolemasta. Hän pani merkille, että siinä kerrottiin tämän tapahtuneen koko maailman syntien sovitukseksi ja että jokainen ristiinnaulittuun ja ylösnousseeseen Vapahtajaan uskova saa todella syntien anteeksiantamuksen, elämän ja autuuden. Hedbergin mukaan Pyhä Henki valaisi häntä tämän sanan kautta niin, että hän saattoi omistaa tämän armon itselleen, jolloin häntä pitkään rasittaneet huoli, levoton omatunto ja pelko vaihtuivat iloiseen ja elävään varmuuteen syntien anteeksiannosta. Hedberg valitteli kuitenkin myöhemmin sitä, ettei tämä nuoruuden herätys kestänyt. Hänen mukaansa Sielunvihollinen sai hänet epäilemään armoa sekä sai hänet epäilemään uskoaan pelkäksi kuvitteluksi. Hänen lukemansa hengelliset kirjat, joita hän luki avuksi epäilyksiinsä, osin vahvistivat tätä epätoivoa, sillä hänen mielestään ne tekivät pelastuksen riippuvaiseksi siitä, millainen hän itse oli. Tämä ajoi hänet kouluasunnostaan rukoilemaan usein tuntikausiksi metsän yksinäisyyteen, jopa talvipakkasilla. Tällöin hän tutki tarkkaan elämäänsä, sanojansa ja tekojansa. Lopulta hän kuitenkin epätoivoon vaipuneena jätti koko asian sikseen.


title: Fredrik Gabriel Hedberg

text: Yliopistoon siirtymisen myötä Hedbergiä odottivat uudenlaiset kokemukset ja vaikutteet. Ensimmäisiin opintoihin kuului esimerkiksi tanssikoulun käynti. Lähes koko ensimmäinen lukuvuosi meni virkamiehiltä vaaditun venäjän kielen opiskelemiseen. Hedberg aikoi suorittaa kesällä 1827 stipendiaatintutkinnon, mutta ilmeisesti Turun palo esti tämän, sillä hänet mainitaan stipendiaattina vasta vuosina 1829-1832. Hedberg näyttää harkinneen lääkärinuraa, minkä lisäksi hänellä oli luonnontieteellisiä harrastuksia. 27. huhtikuuta 1832 hän sai valmiiksi filosofian kandidaattitutkinnon 21. kesäkuuta samana vuonna hänet vihittiin maisteriksi. Tämän jälkeen hän ryhtyi opiskelemaan teologiaa tähtäimenään pappisvirka. Suuri osa tuon ajan teologian opettajista oli varsinaisesti lähtöisin filosofisesta tiedekunnasta, mikä näkyi opetuksessa. Opiskelija-aikoina Hedbergin uskonnollisuus oli pitkälti valistususkonnollisuuden sävyttämää. Ylioppilasaika yleensä oli hänelle iloista aikaa, josta oli vaikea irrottautua hänen lähtiessään marraskuussa 1833 Turkuun pappisvihkimykseensä.


title: Fredrik Gabriel Hedberg

text: Hedberg määrättiin ensimmäiseksi rovasti Carl Henrik Forsmanin apulaiseksi Siuntioon. Jo kahden kuukauden kuluttua Forsman ja sitä myöten Hedberg kuitenkin siirtyivät Lohjan seurakuntaan, johon tuolloin kuuluivat myös Nummen ja Pusulan kappelit. Forsmanilla oli Hedbergiin suuri vaikutus, sillä Hedberg kiintyi suuresti tähän ystävälliseen rovastiin, minkä lisäksi hänen uskonnollisuutensa vaikutti Hedbergiin.


title: Fredrik Gabriel Hedberg

text: Hedberg pyrki paneutumaan kunnolla uuteen tehtäväänsä ja löysikin siitä alkuvaiheessa tyydytystä ja iloa. Hän oli jo Turussa pappisvihkimystä odotellessaan harjoitellut sairaskäyntejä, rippipuheiden pitoa ja katekisointia eli katekismuksen opettamista kyselemällä. Hän oli työssään varsin lahjakas, minkä vuoksi hänelle tarjottiin kapitulin amanuenssin virkaa jo pari kuukautta papiksivihkimisen jälkeen. Tämän tarjouksen hän kuitenkin torjui, kuten myös pari muutakin virkaa , vedoten osin nuoruuteensa, osin siihen, että hänellä nyt oli kunnioitettava ja kunnollinen esimies. Näinä aikoina Raamattu tuli Hedbergille kaikkia hartauskirjoja tärkeämmäksi kirjaksi.


title: Fredrik Gabriel Hedberg

text: Hedberg vihittiin papiksi vuonna 1834 ja hän sai yhteyden heränneisiin vuosien 1835–1836 herätyksen aikana. Tämän herätyksen hengessä hän toimi innokkaasti muun muassa Paimiossa vuosina 1838-1840. Paimion aikoina Hedberg kirjoitti äidilleen: "Usko ja epäusko, valo ja pimeys taistelevat keskenään sielussani, mutta minä toivon, että Jeesus johtaa taistelun hyvään päätökseen ja vahvistaa minua itsessään." Näinä aikoina hän korosti voimakkaasti suun kristillisyyden ja kuolleen uskon vaaraa.


title: Fredrik Gabriel Hedberg

text: Ajan myötä arkkipiispa Melartin alkoi saada muista pitäjistä valituksia, joissa kerrottiin seurakuntalaisten hylänneen omat paimenensa ja lähteneen Hedbergin luo Paimioon. Vuonna 1840 Hedberg karkotettiin Ouluun vankilasaarnaajaksi ja siirrettiin sieltä Raippaluotoon 1842 ja Pöytyälle 1843, missä hän kirjoitti kirjan 'Uskonoppi autuuteen'. Papillisia tehtäviä, kuten saarnaamista, hän ei saanut suorittaa muille kuin kaltereiden sisäpuolella istuville vangeille. Kesällä Hedberg alkoi pitää jumalanpalveluksia vankilan pihamaalla, kuten aikaisemminkin oli tehty. Kansaa kerääntyi aidan taakse kuuntelemaan, kunnes Hedberg oman virallisen seurakuntansa kanssa komennettiin sisätiloihin. Vankilatyö ei Hedbergiä erityisemmin innostanut. Suorittaessaan pastoraalitutkintoa Hedberg oli arkkipiispan kanssa napit vastakkain ja häntä syytettiin tuomiokapitulin halventamisesta.


title: Fredrik Gabriel Hedberg

text: Hedberg sai virkamääräyksen Raippaluotoon 1842. Raippaluodon aikanaan Hedberg sai voimakkaan evankeliumin kokemuksen, jonka taustalla oli muun muassa Lutherin Evankeliumipostilla. Autuus kirkastui Jeesuksessa, autuudesta syntyi ilo. Hedberg kirjoitti: "...Jumalan sana valaisi minulle selvästi, että Kristus oli jo täydesti hankkinut minulle kaiken tämän ja ettei tarvinnut sen lisäksi tehdä mitään muuta kuin uskolla tarttua evankeliumin sanaan, joka saarnaa armoa ja vanhurskautta. Aloin silloin kaikkien muiden valmistusten sijasta aivan yksinkertaisesti ja lujasti lohduttautua ja tukea itseäni tällä sanalla ja näin torjua kaikkia epäuskon ja perkeleen vastaväitteitä ja lain vaatimuksia."


title: Fredrik Gabriel Hedberg

text: Hedbergin aloitti pitäjänapulaisena Pöytyällä 1843. Tuolloin neuvottelut ja kirjeenvaihto herännäisisien kanssa olivat kuumimmillaan. Henkisesti vaikea ero herännäisistä tapahtui 1844. Evankelinen liike oli syntynyt ja Hedberg toimi siinä johtohahmona. Monista yhteisistä opinkohdista huolimatta erimielisyydet tulivat hallitseviksi. Hedberg syytti heränneitä lain ja evankeliumin sekoittamisesta sekä nimitti heidän oppirakennelmiaan "teko-opiksi". Heränneet puolestaan syyttivät Hedbergiä ja hänen kannattajiaan kuolleen "aivouskon" saarnaajiksi, jotka hylkäsivät armonjärjestyskysymyksen. Heränneet vierastivat Hedbergin tapaa korostaa pelastuksen perusteita sanassa ja sakramenteissa, joihin hän uskonelämänsä monien ahdistusten kautta oppi turvautumaan.


title: Fredrik Gabriel Hedberg

text: Vuonna 1854 Hedberg valittiin Kaarinan kirkkoherraksi. Siellä hän alkoi pitää raamatunselityksiä sunnuntai-iltapäivisin, aloitti kiertävän kansakoulun sekä kohensi rippikoulunpitoa ja yksityistä hartaudenharjoitusta. Hedberg kirjoitti tähän aikaan mm. laajimman teologisen teoksensa "Pyhän kasteen puolustus" ja toimitti lähes yksinään Kristillisiä Sanomia. Työtaakka oli raskas. Hedbergin sydäntä mursi vaimon ja kahden lapsen kuolema. Hedberg kirjoittikin: ""Kuitenkin on Herra hyväksi nähnyt vielä pitää minua heikkoudessa, waa siinä minua salaisella voimallansa kannatellut, sekä armollansa aina toisinansa virvoitellut."


title: Fredrik Gabriel Hedberg

text: Välit kirkon johtoon parantuivat. Arkkipiispa Bergenheim piti Hedbergiä "ansiokkaana miehenä". Vuonna 1862 hän siirtyi Kemiön seurakuntaan ja hänet valittiin Perniön rovastikunnan lääninrovastiksi. Hedberg oli edusmiehenä vuoden 1876 kirkolliskokouksessa.


title: Fredrik Gabriel Hedberg

text: Evankelinen herätys levisi alkuun voimakkaasti Pöytyän ja Turun seudulla, 1860-luvulla se laajeni Helsingin seudulle. Suomen Luterilaisen Evankeliumiyhdistyksen perustamiseen mennessä vuonna 1873 evankelisuutta oli jo 200 seurakunnassa. Hedbergin asema SLEY:n perustamisessa oli keskeinen.


title: Fredrik Gabriel Hedberg

text: Hedbergin julistuksen painopiste oli Kristuksen täytetyssä sovintotyössä. Mitään portaita, armonjärjestystä ei saanut esittää. Martti Lutherin postillat olivat näyttäneet nuorelle Hedbergille lohdullisen maailman, jossa ei aseteta ehtoja, vaan syntinen saa luottaa armoon, lupaukseen, lahjaan, Jumalan sanaan.


title: Fredrik Gabriel Hedberg

text: Hedbergin uskonopillinen löytö merkitsi vapaan armon korostamista Kristuksessa sekä Jumalan sanan merkityksen alleviivaamista. Hänen laajan kirjallisen tuotantonsa tunnetuin teos on "Uskonoppi autuuteen" (1842), jonka opetus kristityn pelastuksen varmuudesta johti eroon herännäisyydestä 1844. Heränneet arvostelivat hedbergiläisyyttä "aivouskosta".


title: Fredrik Gabriel Hedberg

text: Hedberg ehti solmia avioliiton elämänsä aikana kolme kertaa. Hedbergin ensimmäisen vaimon Maria Sofia Eklundin kanssa hän avioitui huhtikuussa 1837, ja tämä kuoli vuonna 1858 keuhkotautiin. Toinen vaimo Lovisa kuoli 1890. Kolmannen vaimonsa Rosan kanssa Hedberg avioitui 80-vuotiaana vuonna 1891.


title: Fredrik Gabriel Hedberg

text: Hedbergiä kuvattiin luonteeltaan sulkeutuneeksi, mutta ystäviensä parissa huumorintajuiseksi.


title: Fredrik Gabriel Hedberg

text: Elokuun 1893 alussa Hedberg halvaantui niin, että hän ei enää päässyt omin voimin sängystä ylös ja hänen puhekykynsä heikkeni. Hän kuitenkin katseli kotikirkkoaan ikkunasta ja kuunteli kiinnostuneena selostuksia siellä toimitetuista jumalanpalveluksista. Sairautensa aikana hän lohdutti omaisiaan sanomalla: "En ole murheellinen. Ystäväni on minun ja minä hänen." "Olen niin pieni, niin pieni, mutta Herra on niin suuri. Olen autuas, olen onnellinen. Minulla on Jeesus, minulla on Jumala. Kelvoton itsessäni - kelvoton; kuitenkin - olen Jumalan oma. Me olemme Jumalan lapsia." Hedberg kuoli 19. elokuuta 1893.


title: Juha Tiainen

text: Juha Tiainen (5. joulukuuta 1955 Uukuniemi – 27. huhtikuuta 2003 Lappeenranta) oli suomalainen moukarinheittäjä ja olympiavoittaja. Itä-Euroopan kommunistivaltioiden boikotoidessa Los Angelesin olympiakisoja vuonna 1984 Tiainen voitti kultaa tuloksella 78,08 metriä.


title: Juha Tiainen

text: Tiainen voitti Suomen mestaruuden kuusi kertaa (vuosina 1977, 1979, 1981, 1984, 1987 ja 1990). Tämän lisäksi hän sai viisi hopeaa ja kaksi pronssia. Ennätyksensä 81,52 hän heitti kesällä 1984, ja se säilyi Suomen ennätyksenä vuoteen 2002 asti, jolloin Olli-Pekka Karjalainen rikkoi sen. Kaikkiaan Tiainen paransi ennätystä 7 kertaa.


title: Juha Tiainen

text: Uransa jälkeen Tiainen toimi moukarinheiton valmentajana ja jääkiekon liigaseuran SaiPan fysiikkavalmentajana. Ammatiltaan hän oli poliisi. Tiainen menehtyi virusperäiseen keuhkokuumeeseen huhtikuussa 2003 Lappeenrannassa. Juha Tiainen on haudattu Uukuniemen Paakasalmen hautausmaalle ja hänen hautakiveensä on kaiverrettu olympiarenkaat.


title: Hedberg

text: Hedberg on muun muassa seuraavien henkilöiden sukunimi:


title: Svenska Lutherska Evangeliföreningen

text: Svenska Lutherska Evangeliföreningen i Finland r.f. (SLEF) on vuonna 1922 perustettu Suomen luterilaisen evankeliumiyhdistyksen (SLEY) ruotsinkielinen sisarjärjestö ja yksi Suomen evankelis-luterilaisen kirkon virallisista lähetysjärjestöistä.


title: Svenska Lutherska Evangeliföreningen

text: Kotimaassa SLEF toimii lähinnä Porvoon hiippakunnassa.


title: Svenska Lutherska Evangeliföreningen

text: SLEF:llä on ollut lähettejä Keniassa vuodesta 1963. Lisäksi SLEF:llä on nuorisotyötä Virossa.


title: Svenska Lutherska Evangeliföreningen

text: SLEF julkaisee kirjoja sekä lehtiä. Sen pää-äänenkannattaja on "Sändebudet".


title: Bayezid II

text: Bayezid II (1447/48 – 26. toukokuuta 1512) oli Osmanien valtakunnan sulttaani vuodesta 1481 vuoteen 1512.


title: Bayezid II

text: Bayezid syntyi Demotikassa, Traakiassa. Mehmed II Valloittajan poikana Bayezid astui valtaan 1481 isänsä kuoltua. Isänsä tavoin hän oli itäisen ja läntisen kulttuurin suojelija ja toisin kuin monet muut sulttaanit, teki kovasti töitä taatakseen hyvän sisäpolitiikan, jonka takia hän saikin lisänimen ”Oikeus”. Koko hallituskautensa Bayezid kävi sotaa saadakseen venetsialaisten hallitseman Morean itselleen, tietäen että se oli avain Osmanien tulevaan meriherruuteen itäisellä Välimerellä. Viimeinen näistä sodista tapahtui 1501 ja jätti Mistran ja Monemvasian pääsitadellit Beayzidin haltuun.


title: Bayezid II

text: Bayezidin päällimmäinen ongelma oli hänen veljensä Cem, joka julisti itsensä sulttaaniksi ja haki sotilaallista tukea Rodoksen Johanniittain ritarikunnalta. Lopulta ritarit luovuttivat Cemin paavi Klemens VII:lle. Hän suunnitteli käyttävänsä Cemiä hyväksi ajaakseen osmanit pois Euroopasta, mutta koska ristiretki ei kantanut hedelmää, Cem jätettiin kuolemaan napolilaiseen vankilaan.


title: Bayezid II

text: Kapinat idässä, erityisesti Kizil Bashin kapina, vaivasivat suurinta osaa Bayezidin hallintokaudesta ja niitä usein tuki Persian šaahi Ismael, joka oli innokas šiialaisuuden levittäjä ja halusi heikentää osmanien valtaa. Osmanien valta todellakin oli uhattuna Anatoliassa tänä aikana ja muun muassa Bayezidin suur-visiiri Ali Pasha kuoli taistelussa kapinallisia vastaan.


title: Bayezid II

text: Bayezid myös lähetti Osmanien laivaston Espanjaan 1492 pelastamaan juutalaisia, joita Espanjan inkvisitio jahtasi, osmanien valtakuntaan.


title: Bayezid II

text: 14. syyskuuta 1509 Konstantinopoli vaurioitui maanjäristyksessä. Viimeisten vuosiensa aikana Bayezid joutui seuraamaan poikiensa Selimin ja Ahmedin valtataistelua. Ahmed, vanhempi veljistä, oli voittanut taistelun Karamanin turkkilaisia ja heidän Safavid-liittolaisiaan vastaan Vähässä-Aasiassa ja marssi nyt Konstantinopoliin riemusaattueessa. Pelätessään turvallisuutensa puolesta Selim järjesti Traakiassa vallankumouksen, jonka Bayezid kuitenkin tukahdutti, ja Selim joutui pakenemaan Krimille (1511). Tässä vaiheessa Bayezid alkoi pelätä, että Ahmed saattaisi yrittää tappaa hänet, ja kielsi häneltä pääsyn Konstantinopoliin.


title: Bayezid II

text: Selim palasi Krimiltä ja janitsaarien tuella löi ja teloitti Ahmedin. Bayezid luopui vallasta 25. huhtikuuta 1512 ja lähti Demotikaan mutta kuoli matkalla. Hänet on haudattu Bayezidin moskeijan viereen Istanbuliin.


title: Henry Steel Olcott

text: Henry Steel Olcott (2. elokuuta 1832 – 17. helmikuuta 1907), oli yhdysvaltalainen eversti, buddhalaisuuden uudistaja ja toinen Teosofisen seuran perustajista.


title: Henry Steel Olcott

text: H.S. Olcott syntyi Yhdysvalloissa 1832 New Jerseyn osavaltiossa presbyteeriperheeseen. Lyhyiden opintojen jälkeen hän nuoruusvuosinaan suuntasi länteen rajaseutuja kohti. Saavuttuaan Ohioon 20 vuoden ikäisenä hän kääntyi spiritualistiksi. Hän tutustui myös orjuuden lakkauttamiseen, maanviljelyn uudistamiseen, naisten oikeuksiin, polttohautaukseen ja raittiusliikkeeseen. Yhdysvaltain sisällissodan aikana hän työskenteli armeijan palveluksessa, jossa yleni everstiksi, sekä presidentti Lincolnin salamurhaa tutkivassa komissiossa. Viimein New Yorkiin palattuaan hän elätti itsensä lehtimiehenä sekä vakuutusasianajajana.


title: Henry Steel Olcott

text: Vuonna 1874 tutkiessaan tapausta, jossa henkien väitettiin aineellistuvan eräässä vermontilaisessa maalaistalossa, hän tutustui venäläiseen okkultistiin Helena Petrovna Blavatskyyn. Vuotta myöhemmin Olcott ja Blavatsky perustivat Teosofisen seuran. Olcottista tuli seuran puheenjohtaja ja Blavatskysta sihteeri.


title: Henry Steel Olcott

text: Vuonna 1879 liikkeen johtajat matkustivat Intiaan Bombayhin. Pian tämän jälkeen heistä Wijanandan luostarissa Ceylonilla tapahtuneessa seremoniassa tuli ensimmäiset länsimaalaiset, jotka oli virallisesti vihitty buddhalaisiksi. Eversti Olcott kirjoitti kuuluisan "Buddhalaisen katekismuksensa", josta tuli hänen saarelle perustamiensa buddhalaiskoulujen tekstikirja. Vuonna 1882 Teosofisen seuran päämaja siirrettiin nykyiselle paikalleen Adyariin Madrasissa. Intiaan palattuaan eversti Olcott kiinnitti huomionsa teosofisen liikkeen kehittämiseen ja johtamiseen liittyviin kysymyksiin. Hän alkoi suhtautua kriittisesti Blavatskyyn etenkin kun tämä kohtasi kasvavia huijausepäilyjä. Olcott halusi myös ottaa etäisyyttä ns, mahatmailmiöön, johon kuului, että Blavatsky esitti mystisten adeptien lähettävän paranormaalein keinoin mahatmakirjeitä, joissa ohjeistavat seuran asioita. Blavatskyn palattua Eurooppaan vuonna 1885 Olcott jäi Intiaan johtamaan Teosofisen Seuran päämajaa. Liike hajosi vuonna 1895 William Quan Judgen ja Olcottin erimielisyyksiin ja Judge vei mukanaan koko Yhdysvaltain osaston. Olcott kuoli Adyarissa Madrasissa, helmikuun 17. päivänä vuonna 1907, minkä jälkeen Teosofista Seuraa alkoi johtaa Annie Besant.


title: Jouko Salomäki

text: Jouko Johannes Salomäki (s. 26. elokuuta 1962 Kauhajoki) on suomalainen aktiiviuransa lopettanut painija ja maan viimeisin painin olympiavoittaja. Hän paini finaalissa kaksi kylkiluuta murtuneena. Los Angelesin kisoja boikotoi kuitenkin Neuvostoliiton johdolla 14 maata. Itäblokin rintamaan kuului lukuisia huippupainijoita. Hän edusti seuratasolla Nurmon Jymyä. Nykyään Salomäki asuu Nurmossa.


title: Jouko Salomäki

text: Kilpauransa jälkeen Salomäki on toiminut useita vuosia yksityisyrittäjänä maansiirtokoneita myyvässä yrityksessä, painivalmentajana sekä kiertänyt helluntaiseurakunnissa kertomassa uskoon tulostaan.Salomäki kärähti hormonien salakuljetuksesta Helsinki-Vantaan lentoasemalla marraskuussa 1990, jolloin hän oli palaamassa kilpailumatkalta Viron Tartosta. Hänen laukustaan löytyi tullitarkastuksessa 300 tablettia ja 40 ampullia anabolisia steroideja. Salomäki väitti oikeudessa asianajajansa välityksellä, että hän ei tiennyt kuinka hormonit olivat joutuneet hänen laukkuunsa. Salomäki väitti jonkun laittaneen hormonit hänen laukkuunsa joko hotellihuoneessa, hotellin aulassa, bussin vieressä tai lentokentällä. Oikeudessa kuultu todistaja, Salomäen kanssa samassa hotellihuoneessa asunut kilpailutoveri, ei uskonut Salomäen salakuljettaneen hormoneja. Hänen mukaansa hormonit saattoivat joutua Salomäen kassiin hotellissa, kun Salomäki nukkui huoneessa pois humalaansa. Selitykset eivät vakuuttaneet Painiliittoa ja oikeutta. Suomen Painiliitto asetti Salomäen marraskuussa 1990 kahden vuoden kilpailukieltoon. Sittemmin Vantaan kihlakunnanoikeus langetti lisäksi Salomäelle sakkotuomion hormonien salakuljetuksesta helmikuussa 1991.


title: Jouko Salomäki

text: Salomäki tuomittiin Etelä-Pohjanmaan käräjäoikeudessa huhtikuussa 2018 vuoden ja kuuden kuukauden ehdolliseen vankeuteen noin 300 000 euron kavalluksesta omasta yhtiöstään.


title: Roy Hodgson

text: Roy Hodgson (s. 9. elokuuta 1947 Croydon, Englanti, Iso-Britannia) on entinen englantilainen jalkapalloilija ja jalkapallovalmentaja. Syyskuusta 2017 lähtien hän on toiminut Crystal Palacen päävalmentajana.


title: Roy Hodgson

text: Hodgson tunnetaan kansainvälisesti ehkä parhaiten menestyksestään Sveitsin maajoukkueessa, jonka hän johdatti 1990-luvun puolivälissä kahteen arvoturnaukseen. Hodgson on valmentanut myös useita tunnettuja seurajoukkueita, kuten Liverpool FC:tä, Malmö FF:ää, Inter Milanoa, Blackburnia, Grasshopperia, FC Kööpenhaminaa ja Udinesea, sekä Suomen ja Englannin maajoukkuetta.


title: Roy Hodgson

text: Hodgson on toiminut FIFAn ja UEFAn teknisten komiteoiden jäsenenä useissa arvoturnauksissa.


title: Roy Hodgson

text: Crystal Palacea edustaneen Hodgsonin pelaajaura oli vaatimaton. Valmennusuransa hän aloitti vuonna 1976 ruotsalaisessa Halmstadissa. Hodgson valmensi Halmstadin kahdesti Ruotsin mestariksi. Vuonna 1980 hän siirtyi englantilaiseen Bristol Cityyn toimien aluksi apulaismanagerina ja myöhemmin managerina. Hodgson palasi Ruotsiin vuonna 1983, kun hänestä tuli Örebron päävalmentaja. Vuonna 1985 Hodgson siirtyi Malmön päävalmentajaksi. Hän johti Malmön kahteen Ruotsin mestaruuteen ja kahteen Ruotsin cupin voittoon.


title: Roy Hodgson

text: Vuonna 1990 Hodgson muutti Sveitsiin, kun hänestä tuli Neuchâtel Xamaxin päävalmentaja. Sveitsin maajoukkueen päävalmentajaksi Hodgson nimitettiin vuonna 1992. Hän johti Sveitsin vuoden 1994 MM-kisoihin ja siellä toiselle kierrokselle sekä vuoden 1996 EM-kisoihin; tätä ennen Sveitsi ei ollut pelannut arvokisojen lopputurnauksessa sitten 1960-luvun. Hodgson ei kuitenkaan valmentanut itse vuoden 1996 EM-lopputurnauksessa, sillä hän siirtyi syksyllä 1995 Italian suurseuroihin lukeutuvan Interin päävalmentajaksi. Inter-pestin suurimmaksi saavutukseksi jäi UEFA Cupin loppuotteluun selviäminen. Vuonna 1997 Hodgson palasi kotimaahansa, kun hänestä tuli Valioliiga-seura Blackburnin manageri. Hodgsonin ensimmäinen kausi Blackburnissa sujui hyvin, mutta toisella kaudella hänet erotettiin huonon menestyksen johdosta. Seuraavaksi Hodgson valmensi lyhyen ajan Interiä ja sen jälkeen vuoden sveitsiläistä Grasshopperia.


title: Roy Hodgson

text: Vuonna 2000 Hodgson nimitettiin tanskalaisen FC Kööpenhaminan päävalmentajaksi. Hän johtikin seuran ainoalla kaudellaan Tanskan mestariksi. Vuonna 2001 Hodgson siirtyi italialaisen Udinesen päävalmentajaksi, mutta hän sai potkut seurasta jo puolen vuoden jälkeen. Tämän jälkeen Hodgson toimi Arabiemiirikuntien maajoukkueen päävalmentajana. Vuodesta 2004 lähtien hän valmensi kaksi kautta norjalaista Vikingiä.


title: Roy Hodgson

text: Elokuussa 2005 Hodgson sopi Suomen maajoukkueen valmentamisesta vuoden 2008 EM-kisojen karsinnoissa. Hän aloitti työssään tammikuussa 2006. Hodgson ei onnistunut viemään Suomea kisoihin, vaan Suomi jäi karsintalohkossaan neljänneksi Puolan, Portugalin ja Serbian taakse. Suomi tosin oli kiinni kisapaikassa aina viimeiseen otteluun asti: voitto viimeisessä Portugali-ottelussa olisi vienyt Suomen lopputurnaukseen. Hodgsonin Suomea kiitettiin hyvin organisoidusta puolustuspelistä, mutta moitittiin vaisusta hyökkäyspelistä. Joukkue pelasi karsinnoissa viisi 0–0-tasapeliä.


title: Roy Hodgson

text: 30. marraskuuta 2007 Suomen Palloliitto ilmoitti, ettei Hodgson enää jatka Suomen maajoukkueen valmentajana. Palloliitto olisi halunnut Hodgsonin jatkavan, mutta hän päätti etsiä uusia haasteita. Hodgsonin oli määrä siirtyä tehtäviin Inter Milanin johtoportaaseen. Hänet palkattiin kuitenkin Valioliiga-seura Fulhamin manageriksi, jossa hän aloitti 30. joulukuuta 2007.


title: Roy Hodgson

text: Hodgsonin johdolla Fulham teki hyvää tulosta ja selvisi putoamiskamppailusta kuiville kauden 2007–08 päätteeksi. Ensimmäisellä täydellä kaudellaan Hodgson johdatti Fulhamin Valioliigassa seitsemänneksi, mikä on seuran historian paras sijoitus. Loistavat suoritukset jatkuivat myös kaudella 2009/10. Hodgsonin johdatti Fulhamin Eurooppa-liigassa finaliin, jossa se kuitenkin joutui taipumaan Atlético Madridille jatkoajan jälkeen maalein 2–1. Hyvät tulokset herättivät jopa keskustelua Hodgsonista seuraavana Englannin maajoukkuevalmentajana.


title: Roy Hodgson

text: Toukokuussa 2010 englantilaisvalmentajat (LMA) valitsivat Hodgsonin vuoden parhaaksi valmentajaksi Englannissa.


title: Roy Hodgson

text: Pitkän spekuloinnin jälkeen Hodgson allekirjoitti 1. heinäkuuta 2010 kolmivuotisen sopimuksen Liverpool FC:n kanssa. Kausi oli Hodgsonille ja Poolille vaikea. Seura jäi kauas tulostavoitteistaan, eivätkä peliesityksetkään tyydyttäneet. Hodgson joutui myös seuran kannattajien epäsuosioon kritisoituaan heitä tuen puutteesta. Näistä syistä Hodgson saikin Liverpoolista potkut tammikuussa 2011. Hänen paikkansa otti seuraikoni Kenny Dalglish.


title: Roy Hodgson

text: Hodgsonin ei kuitenkaan tarvinnut olla kauaa työttömänä, sillä jo helmikuussa 2011 Valioliigan hännille juuttunut West Bromwich Albion FC palkkasi hänet valmentajakseen vuoteen 2012 ulottuvalla sopimuksella. Hodgson pelasti West Bromwichin putoamiselta ja jatkoi hyvää työtään seuran valmentajana myös kaudella 2011–12. Vappuna 2012 hänestä tuli Englannin maajoukkueen päävalmentaja nelivuotisella sopimuksella. Hodgson siirtyi tehtäväänsä Valioliigakauden päätyttyä toukokuun puolivälissä.


title: Roy Hodgson

text: Hodgson ilmoitti eroavansa valmennustehtävästään Englannin maajoukkueessa sen kärsittyä 1–2 tappion Islannille jalkapallon EM-kisojen 2016 neljännesvälierässä.


title: Roy Hodgson

text: Syyskuussa 2017 Hodgsonista tuli Crystal Palacen päävalmentaja.Roy Hodgson johti Muun maailman joukkuetta heinäkuussa 2007 Nelson Mandelan 89-vuotispäivän kunniaksi pelatussa ystävyysottelussa, jossa "kotijoukkue" koostui Afrikan mannerta edustaneista pelaajista.


title: Nuijamaa

text: Nuijamaa oli Etelä-Karjalassa sijainnut Suomen kunta, joka liitettiin Lappeenrantaan 1989. Sen naapurikunnat olivat ennen kunnan lakkauttamista Suomen puolella Joutseno ja Lappeenranta, lisäksi sillä oli yhteistä rajaa Neuvostoliiton kanssa. Nuijamaan kirkonkylän muodostamassa taajamassa on 241 asukasta (31.12.2011). ja sieltä on matkaa Lappeenrannan keskustaan noin 25 kilometriä. Nuijamaan kunta liitettiin Lappeenrantaan 1989. 1980-luku oli kuntaliitosten suhteen varsin hiljaista aikaa, ja kyseessä olikin ainoa kuntaliitos vuosien 1981 ja 1993 välillä. Nuijamaan raja-asema Neuvostoliittoon avattiin 1975, ja sitä on laajennettu Venäjän aikana. Nuijamaan puukirkko valmistui vuonna 1948 (E. ja T. Toiviainen).


title: Nuijamaa

text: Nuijamaa tunnetaan läheisyydestään Venäjän rajaan. Kirkonkylä sijaitsee Nuijamaanjärven rannalla, järvestä puolet sijaitsee Venäjän puolella. Järvi on osa Saimaan kanavaa. Toinen suurehko järvi on Kärkjärvi entisen kunnan länsiosassa.


title: Nuijamaa

text: Nuijamaan vaakunan suunnitteli Gustaf von Numers ja se vahvistettiin vuonna 1960.


title: Nuijamaa

text: Alun perin Nuijamaan pinta-ala oli 356 neliökilometriä, josta 220 km² luovutettiin Neuvostoliitolle toisen maailmansodan jälkeen.


title: Nuijamaa

text: Lähellä Nuijamaan kirkkoa sijaitsee suuri siirtolohkare Sormuskivi, jonka korkeus on 8–9 metriä ja leveys noin 12 metriä. Kiveen on vuonna 1959 kiinnitetty kuparinen muistolaatta, joka kertoo pitäjän miesten lähdöstä tältä paikalta talvisotaan lokakuussa 1939. Sormuskivi on rauhoitettu luonnonmuistomerkiksi Kymen lääninhallituksen päätöksellä vuonna 1963.


title: Nuijamaa

text: Kolmannen ristiretken yhteydessä vuonna 1293 perustetun Viipurin linnan rakentaminen merkitsi muutosta lähiseudun asukkaiden elämään. Ruotsin valtakunnan raja Novgorodia vastaan kulki Imatran tienoilta etelään aivan Nuijamaan itäpuolitse. Pähkinäsaaren rauhassa 30 vuotta myöhemmin raja siirtyi kauemmaksi itään neljän vuosisadan ajaksi. Isonvihan päättäneen Uudenkaupungin rauhan (1721) mukainen raja kulki jälleen Nuijamaan kautta, ja Turun rauhan (1743) myötä Nuijamaa siirtyi Venäjän valtakuntaan.


title: Nuijamaa

text: Myöhemmän Nuijamaan alueella oli 1540-luvun alussa seitsemän kylää, jotka luettiin hallinnollisesti Viipurin, mutta kirkollisesti Lappeen pitäjään. Nuijamaa muodostettiin Viipurin maaseurakunnan kappeliksi vuonna 1866, ja ensimmäinen kirkko valmistui vuonna 1887. Itsenäiseksi seurakunnaksi Nuijamaa päätettiin erottaa vuonna 1903, ja ensimmäinen oma kirkkoherra saatiin vuonna 1906, jolloin myös alkoi kunnallishallinto. Viipurin maalaiskunnasta lohkaistiin uuteen kuntaan 19 kylää, ja lisäksi Nuijamaa sai pieniä alueita Jääskestä, Joutsenosta ja Lappeesta.


title: Nuijamaa

text: Saimaan kanavan rakennustyöt Nuijamaan alueella alkoivat vuonna 1844, ja kanavan ensimmäinen osuus Saimaasta Nuijamaanjärveen valmistui vuonna 1852. Koko pituudeltaan kanava vihittiin käyttöön keisari Aleksanteri II:n kruunajaispäivänä 7. syyskuuta 1856. Parhaimmillaan kanavan rakennustöissä oli liki 6 000 miestä. Nuijamaalla sijaitsivat Lietjärven, Ison-Pällin, Pienen-Pällin, Räihän, Tuomojan ja Tuohimäen sulut. Kanavaa uusittiin vuosina 1895–1903 sekä vuodesta 1926 talvisodan syttymiseen saakka. Sotien jälkeen Saimaan kanava jäi Nuijamaanjärven alapuoliselta osuudeltaan Neuvostoliiton puolelle. Sopimus kanavan uudelleenrakentamisesta ja Neuvostoliiton puolelle jääneen osuuden vuokraamisesta tehtiin vuonna 1962 ja uusi kanava avattiin liikenteelle elokuussa 1968.


title: Nuijamaa

text: Elinkeinorakenteeltaan Nuijamaa oli miltei puhdas maatalouspitäjä; vuoden 1970 väestönlaskennan mukaan noin kaksi kolmasosaa kunnan ammatissa toimivasta väestöstä sai toimeentulonsa maa- ja metsätaloudesta. Kunnan alue ulottui enimmillään vain 6–7 kilometrin päähän valtakunnanrajasta, ja kirkonkylän sijainti aivan rajan pinnassa esti sitä kasvamasta.


title: Nuijamaa

text: Antamoinen, Järvenpää, Kananoja, Kansola, Kattelus, Kasukkala, Kokkila, Kontu, Kotola, Kähärilä, Käräjärvi, Laapio, Laihala, Lautala, Lietjärvi, Marttila, Metsäkansola, Myrä, Nikunkylä, Pankkala, Pihkalanjärvi, Pohjola, Pälli, Rapattila, Ruokola, Räihä, Sorvali, Suurkorva, Temola ja Torikka.


title: Nuijamaa

text: Nuijamaan pitäjäruoiksi nimettiin 1980-luvulla uunissa ruskistetuista luista ja ohraryyneistä keitetty "serpa" sekä "puolarieska" eli imelletty puolukka-ruispuuro.


title: Lauri Salovaara

text: Lauri Salovaara (s. 9. heinäkuuta 1978) on suomalainen yrittäjä, juontaja ja puhuja. Salovaara aloitti radiouransa vuonna 1996 työharjoittelijana oululaisessa Radio Megassa Oulun Kärppien ja Oulun Lipon otteluiden studioisäntänä. Hän on opiskellut radioalaa vuonna 1998 silloisessa Laajasalon Kristillisessä Opistossa Helsingissä.